Кўнгиллари исломга ошно қилинувчи кишилар.\nБилингки, закотни фақат Аллоҳ таоло Ўзининг Китобида белгилаб берган муайян синфларгагина бериш мумкин. Аллоҳ таоло айтади: «Албатта, садақалар (яъни, закотлар) Аллоҳ томонидан фарз бўлган ҳолда, фақат фақирларга, мискинларга, садақа йиғувчиларга, кўнгиллари (исломга) ошна қилинувчи кишиларга, бўйинларни (қулларни) озод қилишга, қарздор кишиларга ва Аллоҳ йўлида (яъни, жиҳодга кетаётганларга) ҳамда йўловчи мусофирларга берилур. Аллоҳ билим ва ҳикмат соҳибидир» (Тавба: 60).\nУшбу ояти каримада зикр қилинган кишилар закот аҳлидирлар, закотни фақат уларга берилади, улардан бошқаларга закотдан бирон нарсани сарф қилиш уламолар ижмоъси бўйича жоиз эмас.\nАбу Довуд ва бошқалар Зиёд ибн Ҳорис розияллоҳу анҳудан марфуъан келтирган ҳадис борки: «Аллоҳ таоло на пайғамбар, ва на бошқаси садақотлар ҳақида ҳукм қилишига рози бўлмасдан, бу ҳақда фақат Ўзи ҳукм қилиб, уни саккиз қисмга бўлди». Пайғамбар соллаллоҳу алайҳи ва саллам бир сўровчига: «Агар сен шу қисмлардан бўлсанг, сенга бераман», дедилар (Абу Довуд (1630) ривояти).\nБоиси, айрим мунофиқлар садақотлар ҳақида Расулуллоҳ соллаллоҳу алайҳи ва салламга эътироз билдиришганда Аллоҳ таоло уларни фақат Ўзи тақсимлаганини, уларнинг ҳукмини баён қилганини, бунга шахсан Ўзи бош-қош бўлганини ва бунинг тақсимотини Ўзидан бошқа бирон кишига топширмаганини баён қилди (Тафсир Ибн Касир: 4/165).\nШайхулислом Ибн Таймия раҳимаҳуллоҳ айтади: «Закотни, агар бўлсалар, саккиз тоифага тарқатиш фарз, агар ҳаммаси бўлмаса, борларига сарфланади ва улар бор бўлган жойларга юборилади» (Ал-фатавал-кубро: 5/373).\nЯна айтади: «Закотни Аллоҳга тоат-ибодат қилишда фойдаланмайдиган кишига бериш керак эмас. Чунки, Аллоҳ таоло уни унга муҳтож бўлган камбағал, қарздор ва шу каби мўминлар, шунингдек, мўминларга ҳамкорлик қилаётган кишилар у билан Ўзининг тоатига ёрдамланишлари учун фарз қилди. Шундай экан, эҳтиёжманд бўлса ҳам, намоз ўқимайдиган кишига, то тавба қилмагунча ва намоз ўқийдиган бўлмагунича ундан берилмайди» (Ал-фатавал-кубро: 5/373).\nЗакотни Аллоҳ таоло белгилаб берган мана шу ўринлардан бошқа хайрия ишларига, масалан, масжид ва мадрасалар қуриш каби ишларга сарфлаш жоиз эмас. Чунки, Аллоҳ таоло: «Албатта, садақалар (яъни, закотлар) Аллоҳ томонидан фарз бўлган ҳолда, фақат фақирларга, мискинларга...», деди. «Фақат» лафзи чекловни ифода қилади ва ҳукмни ўзидан кейингиларга чеклаб, улардан бошқалардан рад қилади. Демак, мазкур оят маъноси шундайки, садақалар улардан бошқалар учун эмас, фақат улар учун хосдир. Аллоҳ таоло мазкур саккиз тоифа аҳлини садақалар ушбу синфлар аҳлидан бошқаларга чиқарилмаслигини билдириб қўйиш учун номма-ном келтирди.\nУшбу саккиз тоифа икки қисмга бўлинади:\nБиринчи қисм: Эҳтиёжманд мусулмонлар;\nИккинчи қисм: Уларга закот бериш билан Исломга ёрдам ва қувват ҳосил бўладиган кишилар.\nАллоҳ таоло деди: «Албатта, садақалар (яъни, закотлар) Аллоҳ томонидан фарз бўлган ҳолда, фақат фақирларга, мискинларга, садақа йиғувчиларга, кўнгиллари (исломга) ошна қилинувчи кишиларга, бўйинларни (қулларни) озод қилишга, қарздор кишиларга ва Аллоҳ йўлида (яъни, жиҳодга кетаётганларга) ҳамда йўловчи мусофирларга берилур. Аллоҳ билим ва ҳикмат соҳибидир» (Тавба: 60). Ушбу ояти каримада закот олишга ҳақли бўлган ва улардан бошқаларга закот берилиши мумкин бўлмаган кишиларнинг турлари чекланди. Улар қуйидаги саккиз синф аҳлидир:\n1) Фақирлар. Улар мискинлардан кўра эҳтиёжи кучлироқ бўлган кишилардир. Чунки, Аллоҳ таоло уларни биринчи бўлиб зикр қилди. Зотан, У зот энг заруридан бошлайди. Фақирлар – тирикчиликларига кифоя қиладиган бирор нарса тополмайдиган, касб қилишга, яъни, пул топишга қодир бўлмайдиган ёки топсалар ҳам жуда оз миқдорда топадиган кишилардир. Улардан умуман пул топмайдиган кишиларга бир йилга тўла кифоя қилгудек нарсани, оз миқдорда топадиганларига эса камини тўлдирадиган миқдордаги нарсани берилади.\n2) Мискинлар. Улар фақирлардан кўра дурустроқ аҳволдаги кишилардир. Мискин ўзига кифоя қилгудек нарсанинг ярим-ёртисини ёки ундан сал кўпроғини топадиган киши бўлиб, закотдан унга ўша камини тўлдирадиган миқдорни бир йилга етарли даражада берилади.\n3) ^ Садақа йиғувчилар. Улар мусулмонлар имомининг буйруғи билан закотни йиғиш, сақлаш ва ҳақдорларга тақсимлаш ишлари билан шуғулланувчи кишилар бўлиб, иш ҳақи сифатида уларга закотдан ҳақ тўланади. Агар ҳозирги даврда жорий бўлгани каби, давлат тарафидан ушбу юмушлари учун ойлик маош олиб ишлайдиган бўлсалар, уларга закотдан ҳақ берилиши жоиз бўлмайди.\n4) ^ Кўнгиллари исломга ошно қилинувчи кишилар. Булар икки қисмга: кофир ва мусулмонларга бўлинади.\nКофирга агар Исломга киришига умид бўлса, унинг дилидаги Исломни қабул қилишга бўлган нияти қатъийлашиши ва рағбати кучайиши учун ёки шу билан мусулмонларга тегадиган ёмонлигидан тийилиш ҳосил бўлса, закотдан берилади.\nМусулмонга эса иймонини кучайтириши учун ёки ўзига ўхшаган тенгқурларининг мусулмон бўлиши умидида берилади.\nВа ҳоказо, мусулмонлар учун фойдали бўлган саҳиҳ ғаразлар билан берилади. Дилини ошно қилиш учун бериш фақат зарурат пайтида амал қилинадиган қисмдир. Чунки, Умар, Усмон, Алий розияллоҳу анҳум ўз даврларида эҳтиёж бўлмагани учун бу тоифадаги кишиларга беришни тўхтатганлар (Тафсир Ибн Жарир ат-Табарий: 11/522).\n5) Қул озод қилишга. Мукотаб, яъни, ўзини озод қилиш учун хожаси билан маълум тўловга келишган, бироқ шу тўловни топиб бериш имкони бўлмаган қулга озод қилиш учун келишилган маблағни ўташга кифоя қилгудек миқдорни закотдан берилади. Ундан ташқари, мусулмон киши закотидан қул сотиб олиб, озод қилиши ҳам мумкин. Шунингдек, закотини мусулмон асирни асирликдан қутқариб олишга сарфлаши ҳам жоиз.\n6) Қарздорга. Қарздор икки хил бўлади:\nБиринчиси: Бировлар учун қарз кўтарган, яъни, одамлар ўртасини ислоҳ қилиш мақсадида пул-мол сарфлаб, қарздор бўлиб қолган киши. Мисол учун, икки қабила ёки қишлоқ аҳли ўртасида қон (яъни, қасос) ёки мол тўғрисида пайдо бўлиб, катта уруш-жанжалга айланиб кетиш хавфи бўлган келишмовчиликнинг олдини олиш учун бир киши ўртага тушиб, ўртадаги фитна оловини ўчириш мақсадида катта молиявий тўловни ўз зиммасига олса, бу билан жуда яхши иш қилган бўлади. Энди ўша одам кўтарган молиявий зиённи закотдан қоплаш машруъ-мумкиндир. Бу билан уни молиявий жиҳатдан қийналиб қолиши олдини олинган бўлади. Қолаверса, бу бошқаларни ҳам ана шундай фитналарни олдини олиш ва ислоҳ ишларини қилишга ундаш ва қизиқтиришга сабаб бўлади. Аслида, шу мақсадда шариат соҳиби қарздорни закотдан сўраб олишига ҳам рухсат берган. Қабиса розияллоҳу анҳудан ривоят қилинади: «Мен (ўртани ислоҳ қилиш учун зиённи) бўйнимга олдим. Шунда Набий соллаллоҳу алайҳи ва саллам: «Садақа моли келгунича кутиб туринг, сизга уни беришга амр қиламиз», дедилар (Саҳиҳ Муслим: 1044).\nИккинчи: Ўзи учун қарз кўтарган, масалан, кофирлардан ўзини қутқариб олиш учун қарз кўтарган ёки бўйнида қарзи бўлиб, уни тўлашга қодир бўлмаётган одам. Унга ҳам қарзидан қутулишига кифоя қилгудек миқдорда закотдан берилади. Чунки, Аллоҳ таоло: «қарздор кишиларга» (Тавба: 60), деди.\n7) Аллоҳ йўлида. Яъни, байтулмолдан маош тўланмайдиган ихтиёрий мужоҳид-жангчиларга ҳам закотдан берилади. Чунки, Аллоҳ йўлидан мурод – асосан ғазотдир. Аллоҳ таоло айтади: «Албатта Аллоҳ Ўзининг йўлида гўё туташ бинолардек бир сафга тизилган ҳолларида жиҳод қиладиган зотларни севар» (Саф: 4), «Сизларга қарши урушувчилар билан Аллоҳ йўлида жанг қилингиз» (Бақара: 190).\n8) Йўловчи-мусофирга. Яъни, сафардалик ҳолида пул-моли тугаб қолган ёки зое бўлган кишига ҳам ўзининг юртига етиб олишига етгудек мол билан закотдан кўмак кўрсатилади.\nАгар бирон ўлкани қасд қилиб бораётган мусофир бўлса, ўша ўлкага бориб, сўнг ўз юртига қайтиб кетишига етгудек мол берилади.\nМеҳмон ҳам мусофир маъносига дохил бўлади. Ибн Аббос ва бошқалар шу фикрни билдирганлар.\nАгар мусофир, Аллоҳ йўлидаги жангчи, қарздор ва мукотаб (ўзини озод қилишга келишган қул)нинг закотдан олган моли мақсади ҳосил бўлганидан кейин ортиб қолса, уни қайтариб бериши фарз бўлади. Чунки, у молни мутлақ мулк қилиб олмаган, балки, ҳожатини ўташ мақсадида олган эди. Ҳожати раво бўлганидан сўнг энди у молга ҳақли бўлмай қолади.\nБилингки, закотнинг ҳаммасини юқоридаги тоифалардан биттасига сарфлаш ҳам жоиздир. Аллоҳ таоло айтади: «Ва агар махфий қилиб, фақир-камбағалларга берсангиз — бу ўзингиз учун янада яхшироқдир» (Бақара: 271).\nРасулуллоҳ соллаллоҳу алайҳи ва саллам Муоз розияллоҳу анҳуни Яманга юборганларида: «Аллоҳ уларга бойларидан олиниб, камбағалларига бериладиган садақа (закот)ни фарз қилганини айтинг», деганлар (Бухорий (1395) ва Муслим (19) Ибн Аббос розияллоҳу анҳумодан ривоят қилганлар). Юқоридаги оятда ҳам, ҳадисда ҳам ҳақдорларнинг фақат битта тоифаси зикр қилинди. Демак, бу фақат уларгагина сарф қилиш ҳам жоизлигига далил бўлади.\nЗакотни фақат битта инсонга чеклаш ҳам кифоя қилади. Чунки, Набий соллаллоҳу алайҳи ва саллам Бану Зурайқ қабиласига ўз садақаларини Салама ибн Сохрга беришни буюрганлар (Абу Довуд (2213), Аҳмад (4/37, №16419) Салама ибн Сохр розияллоҳу анҳудан ривоят қилганлар).\nҚабиса розияллоҳу анҳуга: «Эй Қабиса, садақа моли келгунича кутиб туринг, сизга уни беришга амр қиламиз», деганлар (Саҳиҳ Муслим: 1044).\nЮқоридаги икки ҳадис закотни саккиз тоифа ичидан фақат битта шахсга чеклаш жоизлигига далил бўлади.\nКиши ўз закотини нафақалари унинг зиммасида бўлмаган муҳтож кариндошларига бериши мустаҳабдир. Расулуллоҳ соллаллоҳу алайҳи ва саллам: «Мискинга қилинган садақа садақадир, қариндошга қилинган садақа эса садақа ва силаи раҳмдир», деганлар (Абу Довуд (2355), Насоий (2582), Термизий (658), Ибн Можа (1844), Аҳмад (4/17, №16227) Салмон ибн Омир аз-Зоббий розияллоҳу анҳудан ривоят қилганлар).\nЗакотни Қурайшнинг Бану Ҳошим уруғига бериш жоиз бўлмайди. Аббос авлоди, Алий авлоди, Жаъфар авлоди, Ақийл авлоди, Ҳорис ибн Абдулмуттолиб авлоди, Абу Лаҳаб авлоди барчаси Бану Ҳошимга киради. Чунки, Пайғамбар соллаллоҳу алайҳи ва саллам: «Муҳаммаднинг хонадони аҳлига садақа дуруст эмас, чунки садақа одамларнинг (молларининг) чиқиндиларидир», деганлар (Муслим (1072) Абдулмуттолиб ибн Ҳорис розияллоҳу анҳудан ривоят қилган).\nЗакотни бой эрнинг никоҳи остида бўлган камбағал аёлга бериш жоиз эмас, шунингдек, унга инфоқ қилиб турадиган бой қариндоши бор камбағал кишига ҳам берилмайди. Чунки, уларга етиб турган нафақа уларни закот олишдан беҳожат қилади.\nБир киши молининг закотини нафақалари унинг зиммасига фарз бўлган яқин қариндошларига бериши жоиз эмас. Чунки, бу билан молини ўзида сақлаб қолган бўлади. Аммо, ўзи ихтиёрий равишда нафақа бериб турган қариндошларига закотини берса бўлади. «Саҳиҳ»да келганки: «Абдуллоҳнинг аёли Расулуллоҳ соллаллоҳу алайҳи ва салламдан: «Қарамоғимда бўлган етим жиянларимга закотимни берсам бўладими?», деб сўраганида у зот: «Ҳа», деб жавоб бердилар (Бухорий (1466) ва Муслим (1000) ривоятлари).\nКиши закотини ўзининг асл-илдизларига (яъни, оталарига, боболарига), шунингдек ўзининг фаръ-тармоқларига (яъни, фарзандларига, невара-чевараларига) бериши жоиз бўлмайди.\nЗакотини аёлига бериши ҳам жоиз эмас. Чунки, аёли унинг бериб турган нафақаси билан беҳожатдир, унга бериш ўз молини сақлаб қолиш бўлади.\nМусулмон киши закотини унга ҳақли одамни аниқ билиб, кейин бериши лозим. Агар бир кишини ҳақдор деб гумон қилиб берса-ю, кейин унинг ҳақдор эмаслиги аниқ бўлиб қолса, берган моли закотга ўтмайди.\nАммо, унинг ҳақдор эмаслиги аниқ бўлмаса, ғолиб гумон билан кифояланиб, закот ўрнига ўтади. Чунки, Набий соллаллоҳу алайҳи ва саллам ҳузурларига икки киши садақа молидан сўраб келганларида у зот уларга бир сидра назар солгач: «Истасангиз, ундан сизларга бераман. Бироқ, ундан на бой ва на касб қилишга (пул топишга) яроқли, куч-қувватли кишига улуш йўқ», деганлар (Абу Довуд (1633), Насоий (2598) Убайдуллоҳ ибн Адий ибн Хиёр розияллоҳу анҳудан ривоят қилганлар).\n^ Мустаҳаб садақа ҳақидаги боб\nМолда фарз бўлган садақа-закотдан ташқари ҳамма вақт бериш машруъ бўлган мустаҳаб (яъни, фарз бўлмаган) садақа ҳам бордир. Аллоҳ таоло Ўзининг Китобида кўп оятларда унга тарғиб қилган:\n«... Ўзи яхши кўриб туриб молини қариндош-уруғларига, етим-есирларга, мискин-бечораларга, йўловчи-мусофирларга, тиланчи-гадоларга ва қулларни озод қилиш йўлида берадиган...» (Бақара: 177).\n«Агар билсангизлар садақа қилишингиз ўзингиз учун яхшироқдир» (Бақара: 280).\n«Аллоҳга қарзи ҳасана (ихтиёрий қарз) берадиган ким борки, (Аллоҳ) унга бир неча баробар қилиб қайтарса» (Бақара: 245).\nРасулуллоҳ соллаллоҳу алайҳи ва саллам айтганлар: «Албатта, садақа Парвардигорнинг ғазабини сўндиради ва ёмон ҳолатда ўлишдан асрайди» (Термизий (664) Анас ибн Молик розияллоҳу анҳудан ривоят қилган ва ҳасан санаган).\n«Саҳиҳайн»да борки, Набий соллаллоҳу алайҳи ва саллам дедилар: «Етти (тоифа) киши борки, Аллоҳ Ўзининг соясидан бошқа соя йўқ Кунда уларни Ўз (арши) соясида соялантиради: ... Ўнг қўли берганини чап қўли билмайдиган даражада махфий садақа берган киши...» (Бухорий (660) ва муслим (1031) Абу Ҳурайра розияллоҳу анҳудан ривоят қилганлар).\nБу ҳақда бошқа ҳадислар ҳам кўп.\nСадақани махфий қилиш афзал, чунки, Аллоҳ таоло: «Агар (садақаларни) махфий қилиб, фақир-камбағалларга берсангиз — бу ўзингиз учун янада яхшироқдир», дейди (Бақара: 271). Чунки, бунда риёдан узоқроқ бўлади. Аммо, садақани ошкор бериш ва уни эълон қилишда бошқалар ҳам эргашишларини кўзда тутувчи манфаат ҳосил бўлса, ошкора берган яхши бўлади.\nСадақани кўнгилдан чиқариб, розилик билан бериш, муҳтож кишига берган садақасини миннат қилмаслик керак. Аллоҳ таоло айтади: «Эй мўминлар, молини одамларга кўрсатиш учун берадиган, Аллоҳга ва Охират Кунига ишонмайдиган кимсага ўхшаб, берган садақаларингизни миннат ва озор билан йўққа чиқарманг!» (Бақара: 264).\nТансиҳатлик пайтида қилинган садақа энг афзал садақадир. Бир киши: «Ё Расулуллоҳ, қайси бир садақанинг ажри улуғроқ бўлади?» деб сўради. «Танинг соғ, бахил бўлган ҳолингда, камбағалликдан қўрқиб, бой бўлишни орзу қилган ҳолингда садақа қилишинг», деб жавоб бердилар Расулуллоҳ соллаллоҳу алайҳи ва саллам (Бухорий (1419) ва Муслим (1032) Абу Ҳурайра розияллоҳу анҳудан ривоят қилганлар).\nИккала Ҳарами Шарифда қилинган садақа ҳам афзалдир. Аллоҳ таоло айтади: «Бас, ундан ўзларингиз ҳам енглар, бечора камбағалларга ҳам едиринглар»(Ҳаж: 28).\nРамазонда садақа қилиш ҳам афзалдир. Ибн Аббос розияллоҳу анҳумо ривоят қилишларича: «Расулуллоҳ соллаллоҳу алайҳи ва саллам одамларнинг энг сахийси эдилар. Рамазонда Жибрийл алайҳиссалом билан учрашганларида яна ҳам сахий бўлиб кетардилар. Жибрийл алайҳиссалом Набий соллаллоҳу алайҳи ва саллам билан Рамазоннинг ҳар кечаси учрашарди ва биргаликда Қуръонни дарс қилишарди. Расулуллоҳ соллаллоҳу алайҳи ва салламнинг хайр-эҳсон қилишдаги сахийликлари эсаётган шамолдан ҳам тез эди» (Бухорий (5) ва Муслим (2308) ривоятлари).\nЭҳтиёж тушиб турган вақтларда садақа қилиш ҳам афзалдир. Аллоҳ таоло айтади: «Ёки очарчилик кунида бирон қардош етимга ё муҳтож бечора-мискинга таом бермоқдир» (Балад: 14-16).\nШунингдек, қариндош-уруғ ва қўни-қўшниларга қилинган садақа ҳам бегоналарга қилинган садақадан кўра афзалроқдир. Аллоҳ таоло кўп оятларда қариндошларга яхшилик қилишга буюрди ва қариндошнинг қариндош устида ҳаққи борлигини баён қилди: «Қавми-қариндошга... (хайру эҳсон қилиш билан) ҳақларини ато этинг»(Исро: 26).\nПайғамбар соллаллоҳу алайҳи ва саллам: «Мискинга қилинган садақа садақадир, қариндошга қилинган садақа эса садақа ва силаи раҳмдир», деганлар (Абу Довуд (2355), Насоий (2582), Термизий (658), Ибн Можа (1844), Аҳмад (4/17, №16227) Салмон ибн Омир аз-Зоббий розияллоҳу анҳудан ривоят қилганлар).\n«Саҳиҳайн»да келган ҳадисда эса: «... иккита ажр – қариндошлик ажри ва садақа ажри бор», дедилар (Бухорий (1466) ва Муслим (1000) ривоятлари).\nБилингки, молда закотдан ташқари, қариндошлар ҳолидан хабар олиш, биродарлар билан борди-келиш, сўровчига бериш, муҳтожга бериб туриш, қарз сўраганга қарз бериш ва қийналиб қолган одамдан қистамаслик каби яна бир неча ҳақлар ҳам бордир. Аллоҳ таоло айтади: «Уларнинг мол-мулкларида сўровчи ва (мол-давлатдан) маҳрум-муҳтож кишилар учун (ажратилган) ҳақ-улуш бўлар эди» (Ваз-зариёт: 19).\nОчни тўйдириш, меҳмонни зиёфат қилиш, юпун кишини кийинтириш, ташнани қондириш фарз бўлади. Ҳатто, имом Молик раҳимаҳуллоҳ фикрларича, мусулмонлар бор мол-мулкларини сарфлаб бўлса ҳам асирларини қутқариб олишлари фарз бўлади.\nШунингдек, бирон мол-мулкка эга бўлган киши ўша пайтда ён-верида бўлган камбағал-мискинларга ўша молидан садақа қилиши машруъдир. Аллоҳ таоло айтади:«Мевалаганда мевасидан енглар, ўрим-терим кунида (бечора-мискинларга) ҳаққини беринглар» (Анъом: 141), «Мерос тақсимида узоқ қариндошлар, етим ва мискинлар ҳам ҳозир бўлсалар, уларни ҳам шу меросдан баҳраманд қилиб, яхши сўзлар айтинглар» (Нисо: 8).\nБу Ислом динининг гўзал хислатларидандир. Чунки, у меҳр-мурувват ва раҳм-шафқат динидир, Аллоҳ йўлида ҳамкорлик қилиш ва ўзаро биродарлашиш динидир. Нақадар гўзал дин! Нақадар ҳикматли шариат!\nАллоҳ таолодан ҳар биримизни динимизни англашга ва унинг шариатини маҳкам ушлашга муваффақ этишини сўраймиз. Зотан, У эшитувчи ва ижобат қилувчи Зотдир.


Монополияга қарши курашиш қўмитаси бошқарма бошлиғи Улуғбек Давлатов «Ўзавтомоторс» компанияси фаолияти юзасидан ўтказилган текширув, машина нархлари асоссиз оширилиши ва шов-шувга айланган махсус комиссия қарори юзасидан маълумот берди.\nKun.uz’нинг «Эркин суҳбат» кўрсатувининг навбатдаги сонида автомобиллари нархини сунъий оширишда айбланиб, фаолияти текширилган «Ўзавтомоторс» компанияси ҳақида суҳбат бўлди. Саволларга ушбу текширувни ўтказган Монополияга қарши курашиш қўмитаси махсус комиссияси аъзоси Улуғбек Давлатов жавоб берди.\nМавзуга алоқадор: «UzAuto Motors» муҳокамалар марказида. Воқеалар қандай ривожланади?\nТаъкидлаш жоизки, компания ҳукуматнинг тегишли қарори билан тасдиқланган низомга мувофиқ, товар ёки молия бозорида устун мавқени эгаллаб турган хўжалик юритувчи субъектларнинг давлат реестрига киритилган. Яъни «Ўзавтомоторс» қонунан монополист саналади. Шунга қарамай, у нархларни шакллантириш жараёнида қонун ва тегишли қонун бандларига амал қилиши лозим. Компания ўз-ўзидан нархни белгилаши ноқонуний ҳисобланади. Монополист ташкилот, хўжалик субъектлари томонидан нархни белгилаш тартиби бузилганда, ваколатли давлат органи буни текширишга ҳақли.\nМахсус комиссия қарори қандай қабул қилинган?\nЖорий йил 19 августда қабул қилган қўмитанинг махсус комиссияси қарори Ўзбекистон Республикаси Монополияга қарши курашиш қўмитаси томонидан «Ўзавтомоторс» АЖ фаолиятининг текшируви натижаларига асосланади. Ушбу текширув Вазирлар Маҳкамасининг тегишли топшириғи асосида ўтказилган. Ушбу текширув 6 июнь бошланган ва 20 кун давом этган. Шундан сўнг, мутахассислар томонидан далолатнома расмийлаштирилган.\nТекширувнинг тўғри ва холис амалга оширилгани аниқлаш мақсадида 26 июндан сўнг бир ой давомида суриштирув ўтказилган. Шу орада депутатлар ҳам сўров юборган. Ўрнатилган тартибда депутатлик сўровига жавоб берилган ҳамда «Ўзавтомоторс» АЖ фаолиятида йўл қўйган қонунбузар ҳолатлари аниқлангандан сўнг, қўмитанинг тегишли иш қўзғатилган.\nУнга мувофиқ, ишни махсус комиссияга ўрганиб чиқиб, якуний қарор қабул қилиши лозим эди. Аввал, 3 август куни махсус комиссия йиғилиши «Ўзавтомоторс» илтимоси билан 7 августга қолдирилган. Кейин эса, қўшимча маълумот ва ҳужжатларни тақдим этиш важи билан ушбу йиғилиш 19 августгача қолдирилган. Ваниҳоят, ишни қарийб 3 ой давомида ўрганган қўмита вакиллари ҳал қилув қарорини қабул қилган.\n«Ўзавтомоторс» компаниясининг важларида таъкидлангандек, масалани атрофлича ўрганиб чиқиш учун муддат етарли эмаслиги ҳақиқатга мос эмас. Негаки, иш қўзғатилган кунгача бир ой суриштирув ҳам бўлганди.\nМахсус комиссия кимлардан иборат ва унинг қарори қонуний кучга эгами?\nМахсус комиссия фаолияти ҳукуматнинг тегишли қарори билан тартибга солинади. Комиссия етти нафар аъзодан иборат бўлиб, уларнинг бири комиссияга раислик қилади. Айни пайтда унга қўмита раисининг ўринбосари Бекзод Умматов раислик қилмоқда, шунингдек, Молия вазирлиги бошқарма бошлиғи ҳамда Монополияга қарши курашиш қўмитасининг бешта бошқармаси бошлиқлари комиссия аъзолигига киритилган.\nҚонун ҳужжатларга асосан, махсус комиссиянинг қарори вазирлик, идора ва ташкилотлар учун бажарилиши мажбурий ҳисобланади. Қарор талаблари бажарилиши учун бир ой муддат берилади. Шу вақт ичида асослантирувчи ҳужжатлар билан жавобгар томон судга ё қўмитага мурожаат қилиш ҳуқуқига эга. Агар берилган бир ой муддат ичида судга, қўмитага мурожаат этилмаса, шунингдек, жавобгар томон талабларни бажаришдан бўйин товласа, Маъмурий жавобгарлик тўғрисидаги кодекснинг 178 моддасига («рақобат тўғрисидаги қонун ҳужжатларини, табиий монополиялар тўғрисидаги қонун ҳужжатларини ва истеъмолчиларнинг ҳуқуқларини ҳимоя қилиш тўғрисидаги қонун ҳужжатларини бузиш») асосан жавобгарликка тортилади.\nМаъмурий жавобгарлик қўлланилгандан сўнг, ҳолат давом этса, яъни кўрсатма талаблари бажарилмаса, Жиноят кодексига асосан жиноий жавобгарликка тортиш учун тегишли идораларга тақдимнома киритилади.\nҚўмита суд ишларига тайёрми?\nКомпания судга мурожаат этиш ҳуқуқига эга. Авваламбор, судга мурожаат этилганда, киритилган даъво аризасидан нусха Монополияга қарши курашиш қўмитасига ҳам юборилади. Суд қандай қарор чиқаришидан қатъий назар, қўмита ўз позицияни ўзгартирмайди. Негаки, қарийб 3 ой давом этган иш давомида барча эътироз ва важлар ўрганилган. 2019 йилда 610та иш қўзғатилганди, шундан 5таси суд томондан рад этилган. Яъни рад этилган қарорлар умумий ишларнинг 1 фоизини ҳам ташкил қилмайди. 2020 йилда эса 189та иш қўзғатилган бўлиб, ҳозирча суд томонидан бирор иш рад этилмаган. Аммо судда кўриб чиқилаётган, якунига етмаган ишлар мавжуд.


Олий Лига-2017 совриндорларига медаллар топширилди\n29.12.2017 15:52 | Pepsi Суперлига\n2017 йилги футбол мавсуми анча қизиқарли ва самарали тарзда якунига етмоқда. Футбол бўйича мамлакат чемпионати ва кубоги баҳслари ҳам аллақачон ниҳоясига етган.\nШу муносабат билан декабрь ойининг 25-26 саналарида Олий Лига-2017 совриндорлари медаллар билан тақдирланишди.\n26 декабрда “Локомотив” профессионал футбол клуби вакилларига Ўзбекистон чемпионати олтин медаллари топширилди. Ўтказилган тантанали маросимда футболимиз жамоатчилиги вакиллари, футбол фахрийлари, ОАВ вакиллари иштирок этишди. Унда ЎФФ Президенти Умид Аҳмаджонов мамлакат чемпиони ва кубоги соҳиби саналган “Локомотив” футболчилари ва мураббийларига олтин медалларни топширди.\nМаълумки, “Насаф” футбол клуби бу йилги чемпионатда иккинчи ўринни эгаллади ва ўз тарихида иккинчи марта кумуш медалга сазовор бўлди. 26 декабрь куни Қаршидаги “Марказий” стадионда кумуш медалларни тантанали топшириш маросими бўлиб ўтди. Қаршилик футболчиларга кумуш медалларни Сардор Раҳматуллаев тантанали равишда топширди.\n25 декабрь куни эса “Пахтакор” футболчиларини 2017 йилги мавсумдаги медаллар билан тақдирлаш маросими бўлиб ўтди. Унда ушбу жамоага олий лигада қўлга киритилган 3-поғона учун бронза медалларини ЎФФ Президенти Умид Аҳмаджонов ва ПФЛ директори Омон Ғофуров футболчилар, мураббийлар штаби ва ходимларга тақдим этишди.


ДИАСКИНТЕСТ – medu.uz – Дорилар ҳақида маълумотлар ўзбек тилида\nHome Йўриқномалар ДИАСКИНТЕСТ\nСтандарт суюлтирилган рекомбинант туберкулёз аллергени,\nтери орасига юбориш учун эритма\nДИАСКИНТЕСТ® cтандарт суюлтирилган рекомбинант туберкулёз аллергени корсервантли (фенол) изотоник фосфатли буфер эритмада суюлтирилган Escherichia coli BL21 (DE3)/pCFP-ESAT генетик модификация қилинган культурасида ишлаб чиқариладиган рекомбинант оқсилдан иборатдир. Туберкулёз микобактерияларининг вирулент штаммларида мавжуд бўлган ва БЦЖ вакцинаси штаммида мавжуд бўлмаган иккита антиген сақлайди.\nПрепаратнинг бир дозаси (0,1 мл) қуйидагиларни сақлайди: CFP10-ESAT6 рекомбинант оқсили – 0,2 мкг, натрий дигидроксифосфати – 0,3879 мг, натрий хлориди – 0,46 мг, калий гидрофосфати – 0,063 мг, полисорбат 80 – 0,005 мг, фенол – 0,25 мг, инъекция учун сув – 0,1 мл гача.\nФармакологик гуруҳи: МИБП-аллерген.\nАТХ коди: V01AA20.\nДИАСКИНТЕСТ® препаратининг таъсири Mycobacterium tuberculosis антигенларига специфик хужайравий иммун жавобни аниқлашга асосланан. ДИАСКИНТЕСТ® тери орасига юборилганда туберкулёз инфекцияси бўлган шахсларда секин типдаги ўта юқори сезувчанликни намоён бўлиши ҳисобланган специфик тери реакциясини чақиради.\nДИАСКИНТЕСТ® қуйидаги мақсадларда турли ёшдаги гуруҳларда тери орасига синама қуйиш учун мўлжалланган:\nтуберкулёз диагностикаси, жараён фаоллигини баҳолаш ва фаол туберкулёз ривожланиши хавфи юқори шахсларни аниқлаш;\nтуберкулёзни дифференциал диагностикаси;\nпоствакцинал ва инфекцион аллергияни дифференциал диагностикаси (секин типдаги ўта юқори сезувчанлик);\nбошқа усуллар билан мажмуада туберкулёзга қарши даволашнинг самарадорлигини баҳолашда қўлланади.\nПрепарат БЦЖ вакцинацияси билан боғлиқ секин типдаги ўта юқори сезувчанлик реакциясини чақирмаганлиги туфайли, ДИАСКИНТЕСТ® препарати билан синама БЦЖ бирламчи вакцинацияси ва ревакциясига шахсларни танлаб олиш учун туберкулин тести ўрнига ишлатилиши мумкин эмас.\nТуберкулёз инфекциясининг шахсий ва скрининг диагностикаси учун ДИАСКИНТЕСТ® препарати билан тери орасига синамани шифокор фтизиатор кўрсатмаси ёки унинг услубий кўрсатмаси бўйича қўлланади.\nТуберкулёз инфекциясини аниқлаш (диагностикаси) учун ДИАСКИНТЕСТ® препарати билан синама қуйидагиларда ўтказилади:\nтуберкулёз жараёнини мавжудлигига қўшимча текшириш учун туберкулёзга қарши муассасага юборилган шахслар;\nэпидемиологик, тиббий ва ижтимоий хавф омилларини ҳисобга олиб, туберкулёз билан касалланишнинг юқори хавф гуруҳига мансуб шахслар;\nоммавий туберкулинодиагностика натижалари бўйича фтизиаторга юборилган шахслар.\nТуберкулёз ва бошқа касалликларни дифференциал диагностикаси учун ДИАСКИНТЕСТ® препарати билан синама туберкулёзга қарши муассасалар шароитида клиник-лаборатор ва рентгенологик текширувлар билан мажмуада ўтказилади.\nТуберкулёз инфекциясининг турли кўринишлари бўлган фтизиатор ҳисобида турган пациентларни кузатиш учун туберкулёзга қарши муассасалар шароитида ДИАСКИНТЕСТ® препарати билан тери орасига синама 3-6 ой интервали билан диспансер ҳисобининг барча гуруҳларида назорат текшируви ўтказилади.\nСинама шифокор кўрсатмаси бўйича болалар, ўсмирлар ва катталарга тери орасига тестларни ўтказишга рухсат берилган махсус таълим олган тиббиёт ҳамшираси томонидан бажарилади. Препарат қатъий тери орасига юборилади. Синама ўтказиш учун туберкулин шприцлари ва қия кесикли ичгичка қисқа игналардан фойдаланилади. Ишлатишдан олдин ишлаб чиқарилган санаси ва яроқлилик муддатини текшириш керак.\nПрепарат сақловчи флакон очилгандан кейин 2 соатгача сақлашга йўл қўйилади. Шприц ёрдамида 0,2 мл (икки доза) ДИАСКИНТЕСТ® препарати тортилади ва стерил пахтали тампонга 0,1 мл белгигача эритма чиқарилади.\nТекширилаётган шахс ўтирган ҳолатида синама ўтказилади. 70% ли этил спирти билан билакнинг ўрта учлиги ички юзасида тери соҳасига ишлов берилгандан кейин тортилган терининг юқори қаватига 0,1 мл ДИАСКИНТЕСТ® препарати юборилади.\nСинама ўтказилганда одатда терида диаметри 7-10 мм, оқ рангли “лимон пўстлоғи” кўринишидаги папула ҳосил бўлади.\nАнамнезида носпецифик аллергия кўринишлари бўлган шахсларда синамани 7 кун давомида (синама ўтказгунча 5 кун ва ундан кейин 2 кун) десенсибилизацияловчи препаратлар фонида ўтказиш тавсия этилади.\nНатижаларни ҳисобга олиш\nСинама натижасини шифокор ёки ҳамшира синама ўтказилгандан 72 соатдан кейин гиперемиянинг кўндаланг ўлчами (билакни йўналишига нисбатан) ва инфильтрат (папула) ўлчамини тиниқ чизғич ёрдамида миллиметрларда ўлчаш орқали баҳолайди.\nФақат инфильтрат бўлмаганида гиперемия ҳисобга олинади.\nЖавоб реакцияси қуйидагича ҳисобланади:\nманфий – инфильтрат ва гиперемия умуман бўлмаганида ёки 2 мм гача “укол реакцияси” бўлганида;\nгумонли – инфильтратсиз гиперемия бўлганида;\nижобий – ҳар қандай ўлчамдаги инфильтрат (папула) бўлганида.\nДИАСКИНТЕСТ®га реакция қуйидаги яққоллик даражаси бўйича шартли равишда бўлинади:\nкучсиз яққолликдаги реакция – 5 мм гача бўлган инфильтрат бўлганида;\nўртача яққолликдаги реакция – инфильтрат ўлчами 5-9 мм бўлганида;\nяққол реакция – инфильтрат ўлчами 10-14 мм бўлганида;\nгиперергик реакция – инфильтрат ўлчами 15 мм ва ундан катта бўлганида, везикуло-некротик ўзгаришлар ва(ёки) лимфангоитда, инфильтратнинг ўлчамидан қатъий назар лифаденитда.\nДИАСКИНТЕСТ®га гумонли ва ижобий реакцияси бўлган шахслар туберкулёзга текширилади.\nСекин типдаги ўта юқори сезувчанлик реакцияларидан фарқ қилиб, препаратга носпецифик аллергиянинг тери кўринишлари (асосан гиперемия) одатда синама ўтказилган заҳоти кузатилади ва 48-72 соатдан кейин ўтиб кетади.\nДИАСКИНТЕСТ® препарати БЦЖ вакцинацияси билан боғлиқ секин типдаги ўта юқори сезувчанлик реакциясини чақирмайди.\nОдатда қуйидаги шахсларда ДИАСКИНТЕСТ®га реакция кузатилмайди:\nMycobacterium tuberculosisбилан инфекцияланмаган шахслар;\nаввал Mycobacterium tuberculosis билан инфекцияланган фаол бўлмаган туберкулёз инфекцияси бўлган шахслар;\nжараённинг фаоллигини клиник, рентгено-томографик, инструментал ва лаборатор белгилари йўқлигида туберкулёз ўзгаришларни инволяциясини якунланиши давридаги туберкулёзи бўлган беморларда;\nтуберкулёздан соғайган шахсларда.\nТуберкулёз жараёнини оғир кечиши билан боғлиқ яққол иммунопатологик бузилишлари бўлган туберкулёзли беморларда, Mycobacterium tuberculosis билан инфекцияланишнинг эрта босқичидаги шахсларда, иммунтанқислик ҳолатлари билан кечувчи ёндош касалликлари бўлган туберкулёз жараёнининг эрта босқичлари бўлган шахсларда ДИАСКИНТЕСТ® препарати билан синама манфий бўлиши мумкин.\nҲисобга олиш хужжатларида қуйидагилар қайд этилади: а) препаратнинг номи; б) ишлаб чиқарувчи корхона, серия рақами, яроқлилик муддати; в) синама ўтказилган сана;\nг) препаратни чап ёки ўнг билакка юборилганлиги; д) синама натижаси.\nСинама ўтказиш мумкин бўлмаган ҳолатлар\nТуберкулёзга шубҳа бўлган ҳоллардан ташқари ўткир ва сурункали (зўрайиш босқичида) инфекцион касалликлар;\nзўрайиш босқичидаги соматик ва бошқа касалликлар;\nтарқалган тери касалликлари;\nтутқаноқда ўтказиш мумкин эмас.\nБолалар инфекцияси бўйича карантин бўлган болалар муассасаларида синама фақат карантин бекор қилингандан кейин ўтказилади.\nАйрим шахсларда умумий реакциянинг қисқа муддатли белгилари кузатилиши мумкин: лоҳаслик, бош оғриғи, тана ҳароратини ошиши.\nСинама натижалари манфий бўлган соғлом шахсларда профилактик эмлашларни (БЦЖ дан ташқари) синама натижалари баҳолагандан кейин ва ҳисобга олингандан кейин ўтказилади.\nДИАСКИНТЕСТ® препарати билан синамани профилактик эмлашлардан олдин ўтказишни режалаштириш керак. Агар профилактик эмлашлар ўтказилган бўлса, ДИАСКИНТЕСТ® препарати билан синамани эмлашдан камида 1 ойдан кейин ўтказиш керак.\n1,2 мл (12 доза) ёки 3 мл (30 доза) дан биринчи очиш назоратли алюмин-пластик қопқоқ билан беркитилган, резина тиқин билан ёпилган шиша флаконларда.\n1 ёки 5 флаконлар поливинилхлорид плёнкали контур уяли ўрамда.\n5 флаконли 1 ёки 2 контур уяли ўрамлар ёки 1 флаконли 1 контур уяли ўрам қўллаш бўйича йўриқномаси билан картон қутида.\nТранспортировка қилиш ва сақлаш шароити\nПрепарат СП 3.3.2.1248-03 га мувофиқ 2°С дан 8°С гача ҳароратда транспортировка қилинади ва сақланади. Музлатилмасин.\nАнатоксин столбнячный очищенный адсорбированный жидкий (АС-анатоксин)20.04.2018Кейингиси


Шавкат Мирзиёев Яккасарой кичик саноат зонасига ташриф буюрди – Газета.uz\nПрезидент Тошкентнинг барча туманларида кичик саноат зоналарини ташкил этиш зарурлигини таъкидлади.\nLotinchada 4 феврал 2017, 09:42 Сиёсат\nЎзбекистон Президенти Шавкат Мирзиёев 3 февраль куни Яккасарой туманидаги «Яккасарой кичик саноат зонаси» давлат унитар корхонасига ташриф буюрди, деб хабар қилди ЎзА.\nТехнопарк ҳудудида банк шохобчаси, нотариал идора, темир йўл линияси хизмат кўрсатмоқда. Бу ерда 6 минг 600 дан зиёд ишчи меҳнат қилмоқда.\nДавлат раҳбари технопарк ҳудудидаги лойиҳалар билан танишар экан, бундай кичик саноат зоналарини пойтахтнинг барча туманларида ташкил этиш, уларда кичик бизнес вакилларига кенг имтиёзлар яратиш зарурлигини таъкидлади.\nШавкат Мирзиёев технопарк ҳудудида фаолият юритаётган тадбиркорлар билан мулоқотда мамлакатимизда яратилаётган қулай ишбилармонлик муҳитидан самарали фойдаланиб, маҳсулотлар сифатини ошириш, экспорт фаолиятини янада ривожлантириш, хорижий кўргазмаларда фаол иштирок этишни таклиф этди.


683 14:00 19.07.2019\nФарз намознинг аввалги икки ракатида қироат қилиш вожиб. Намоз ўқувчи қолган икки ракатда эса ихтиёрлидир. Нафлнинг барча ракатларида, витрнинг ҳаммасида қироат қилиш вожиб. Киши нафл намозга киришиб, сўнг уни бузса, қазосини ўқийди. Агар тўрт ракатли намоз ўқиса ва аввалги икки ракатда қироат қилиб, ўтирса, сўнг кейинги икки ракатни бузса, фақат икки ракатни қазо қилади. Агар тўрт ракатли намоз ўқиса ва ракатларда қироат қилмаса, икки ракатни қайтариб ўқийди. Агар аввалги икки ракатда қироат қилиб, қолганларида қилмаса, фақат икки ракатнинг қазоси вожиб бўлади. Агар аввалги икки ракатда қироат қилиб, кейинги икки ракатнинг бирида қироат қилса, кейинги икки ракатни қазо қилади. Агар кейинги икки рактда қироат қилиб, аавлги икки ракатнинг бирида қироат қилса, аввалги икки ракатни қазо қилади. Аввалги икки ракатнинг бирида ва кейинги икки ракатнинг бирида қироат қилса, тўрт ракатнинг қазосини ўқиши керак. Агар фақат аввалги икки ракатнинг биридагина қироат қилса, тўрт ракатни қазо қилади. Агар кейинги икки ракатнинг биридагина қироат қилса, икки ракат қазо қилади.\nТуриб ўқишга қодир бўлсаям нафл намозларни ўтириб ўқиш мумкин. Агар уни турган ҳолда бошлаб, кейин узрсиз ўтириб давом эттирса ҳам бўлади. Ким шаҳардан ташқарида бўлса, улови қайси томонга қараган бўлса, ўша томонга имо-ишора билан нафл ўқиб кетса бўлади. Агар нафлни уловга минган ҳолда бошласа, сўнг ундан тушса, келган жойидан давом эттираверади. Агар бир ракатни тушган ҳолда ўқиб, сўнг уловга минадиган бўлса, намозни бошидан бошлайди.\nЕнгил фиқҳ Мақолалар қироат\n906 13:55 30.08.2019\n581 14:00 29.08.2019\n671 14:15 28.08.2019\n796 14:00 27.08.2019\n902 14:00 26.08.2019\n578 14:00 24.08.2019


15:28 / 08.09.2017\nЎзбекистон Республикаси Президенти Шавкат Мирзиёев Тожикистон раҳбари Имомали Раҳмонга мамлакат мустақиллигининг 26 йиллиги муносабати билан табрик йўллади. Бу ҳақда Тожикистон президенти расмий сайти хабар берди.\nЎзбекистон Президентининг табрик мактубида шундай дейилади:\n«Ҳурматли Имомали Шарипович!\nЎзбекистон халқи ва ўзимнинг номимдан Сизни ва қардош мамлакат Тожикистон халқини миллий байрам - Мустақиллик куни билан чин қалбдан табриклайман.\nТарихий қисқа вақт ичида Тожикистон сизнинг оқилона раҳбарлигингиз остида ҳаётнинг барча соҳаларида сезиларли муваффақиятларга эришди. Тузилмавий ўзгаришлар ва иқтисодий ислоҳотлар муваффақиятли амалга оширилиб, давлатнинг халқаро майдондаги обрўси изчил мустаҳкамланиб борилмоқда.\nМамлакатларимиз ўртасидаги савдо-иқтисодий, транспорт-коммуникация ва маданий-гуманитар соҳаларда икки томонлама муносабатларнинг жадал ривожланиб бораётганини ва турли даражадаги алоқалар жадаллашганини алоҳида таъкидламоқчиман.\nЎзбекистонда биз ўзаро ҳамкорликнинг бутун кун тартибида ишончли ва конструктив мулоқотни кенгайтириш ва чуқурлаштиришга, мавжуд салоҳиятдан ҳамда кўп қиррали ҳамкорлик учун барча имкониятлардан биргаликда фойдаланишга тайёр эканлигимизни таъкидлайман.\nЎзбекистон ва Тожикистон ўртасидаги анъанавий яхши қўшничилик, ўзаро ҳурмат ва умумий манфаатларни ҳисобга олиш тамойилларига асосланган муносабатлар икки мамлакат халқлари манфаати учун изчил мустаҳкамланиб бораверишига ишончим комил.\nСизга, ҳурматли Имомали Шарипович, сиҳат-саломатлик, оилавий фаровонлик ва масъулиятли давлат ишингизда муваффақиятлар, биродар Тожикистон халқига тинчлик, осойишталик ҳамда фаровонлик тилайман».\nТожикистон Шавкат Мирзиёев Имомали Раҳмон


Коронавирус тасдиқлангач ҳомиладорлик давом эттириладими ёки тўхтатиладими? — Sof.uz\nЖАҲОН 33,072,127 24,416,022 998,927\nКоронавирус тасдиқлангач ҳомиладорлик давом эттириладими ёки тўхтатиладими?\n22.08 15:54 351 Тиббиёт\nБугун АОКА ҳузуридаги штабда Коронавирусга қарши кураш штаби аъзоси Барно Абдусаматова иштирокида брифинг бўлиб ўтди.\nСавол: Коронавирус инфекцияси тасдиқланган ҳомиладор аёлда туғруқ муддати етмаган бўлса, ҳомиладорлик давом эттириладими ёки ҳомиладорлик тўхтатиладими?\nЖавоб: Шошилинч туғруқ ва ҳомиладорликни тўхтатиш тўғрисида қарор қабул қилиш мураккаб бўлиб, гестацион ёш, она аҳволининг оғирлиги, ҳомиланинг яшаб кетиши ва соғломлиги каби жуда кўп омилларга асосланган.\nАгар коронавирус инфекцияси мавжуд бўлган ҳомиладор аёлнинг аҳволи оғир ёки ўта оғир деб баҳоланадиган бўлса, диагностик мезонларга мувофиқ, ҳаётий кўрсатмаларга кўра, ҳомиладорлик муддатига қарамай туғдиришни амалга ошириш керак.\nҲозирги кунда ҳомиладор аёлларда ҳомила учун жиддий асоратлар хавфи юқорилиги тўғрисида ҳеч қандай далиллар мавжуд эмас.\n25.09 17:44 3196\n26.09 11:31 1798\n25.09 16:24 1569\n25.09 17:39 1430\nКеча, 17:31 783 Жаҳон


Бошқарувнинг очиқлиги йўлида | Ўзбекистон "Адолат" социал-демократик партияси\n29 Сентябрь, 17:48 • Андижон вилояти, Депутат минбари, Муносабат, Янгиликлар • 372 марта кўрилди • Комментариев к записи Бошқарувнинг очиқлиги йўлида нет\nКейинги вақтда республикамизда давлат бошқарувини тартибга солишга алоҳида эътибор қаратилмоқда. Шу маънода яқинда кўриб чиқилган давлат ва жамият қурилиши тизимини такомиллаштиришга хизмат қиладиган «Давлат бошқаруви асослари тўғрисида»ги қонун лойиҳасида бошқарувнинг асослари, турлари, уларнинг вазифа ва ваколатларини белгилаш мезонлари тартибга солинган. Тўғри, аввал қабул қилинган «Давлат ҳокимияти органлари фаолиятининг очиқлиги тўғрисида»ги қонунда фаолият очиқлигини таъминлаш, инсон ҳуқуқ, эркинликлари ва қонуний манфаатларини ҳимоя қилиш борасида қатъий меъёрлар белгиланган эди. Энди уни амалга ошириш механизмларини такомиллаштириш вазифаси мазкур лойиҳада ифодаланмоқда.\nКези келганда бир масалага эътибор қаратмоқ ўринли. Давлат ҳокимияти ва бошқаруви органлари ахборот хизматларининг фаолияти самарадорлигини ошириш зарур. Унинг муҳим жиҳатлари хусусида тизимли равишда иш ташкил этишни давр талаб қилмоқда. Жисмоний ва юридик шахсларга алоқадор ахборот тақдим этишнинг замонавий шаклларини амалга киритиш ҳақида ҳам таклифлар инобатга олинса, маъқул бўларди.\nДавлат хизматига замонавий фикрлайдиган, ташаббускор, масъулиятли, касбий малакаси юқори кадрларни жалб этиш масалаларига ҳам эътибор қаратиш зарур. Бу кадрлар хизмати, вакант лавозимларни тўлдириш танловини ўтказиш тартиби, захира шакллантириш, кадрлар ротацияси, малака ҳамда касбий маҳоратни ошириш тўғрисидаги намунавий Низомларни тасдиқлашни тақозо қилмоқда.\nЮқорида таъкидланган қонун лойиҳаси бир қатор қарорлар қабул қилинишига замин яратиши шубҳасиз. Жумладан, ягона интерактив давлат хизматлари партали орқали Вазирлар Маҳкамасининг «Электрон давлат хизматларини кўрсатиш тизимини такомиллаштириш чора-тадбирлари тўғрисида»ги қарори лойиҳаси ҳам эълон қилинган. Фуқаролар, жумладан, тадбиркорларнинг шахсий кабинетини яратиш ҳисобига жараённи такомиллаштириш назарда тутилмоқда.\nШу маънода Ўзбекистон “Адолат” СДПнинг ҳудудий кенгашларида “Адолат қабулхонаси” ташкил этилгани, фуқароларнинг мурожаатлари билан ишлашда масъулият кескин оширилгани адолатчилар ҳам бошқарувнинг очиқлигини таъминлаш йўлидан бораётганилигини кўрсатади. Айни вақтда бу кенг жамоатчиликда бизга бўлган ишончни ҳам оширади.\nБошқарувнинг очиқлиги йўлида was last modified: Сентябрь 29th, 2017 by matbuot\n« Интеллектуал мулк эгаларини ижтимоий қўллаб-қувватлаш йўлида ҚАНДАЙ ҲОЛАТЛАРДА ИИО ХОДИМЛАРИГА ХИЗМАТ УЙ-ЖОЙЛАРИ БЕРИЛАДИ? »


Узбекистонда коронавирусдан согайганларнинг кон зардобидан беморларни даволашда фойдаланиш йулга куйилмокда – КУН УЗ\nГлавная / Жамият / Узбекистонда коронавирусдан согайганларнинг кон зардобидан беморларни даволашда фойдаланиш йулга куйилмокда\nУзбекистонда коронавирусдан согайганларнинг кон зардобидан беморларни даволашда фойдаланиш йулга куйилмокда\n10.04.2020\tЖамият Comments Off on Узбекистонда коронавирусдан согайганларнинг кон зардобидан беморларни даволашда фойдаланиш йулга куйилмокда 30 Показы\nУзбекистонда эндиликда коронавирус беморларини даволаш учун согайиб кетганларнинг кон зардобидан антитела максадида фойдаланилиши йулга куйилади.\nУзбекистон шифокорлари тез кунларда Covid-19 инфекцияси огир кечаётган беморларни даволашда мутлако янги ва самарали усулни куллашни бошлайди. Бу хакда Узбекистон Республикаси Согликни саклаш вазирлиги Жамоатчилик билан алокалар булими рахбари Фуркат Санаевнинг телеграм каналида хабар килинди.\n«Кадим замонлардаёк тиббиётда мухим ахамиятга эга булган инсон кони олимларнинг алохида эътибор марказида булиб келган. Чунки, кон хаёт манбаи, унда турли касалликларга карши курашиш кобилияти мавжуд деб хисобланган.\nШундан келиб чиккан холда мамлакатимизда кон донорлиги ва кондан турли касалликларга карши курашиш хусусиятига эга булган препаратлар тайёрланиб келинмокда. Бунга турли бактерия ва микробларга карши зардоблар, музлатилган плазмалар ёки иммунглобулинларни мисол килиш мумкин.\nБарчамизга маълумки, айни пайтда бутун дунёда Covid-19 инфекцияси пандемияси хукм сурмокда. Давлатимиз рахбарининг катъий иродаси хамда катор масъулларимиз томонидан курилаётган саъй-харакатлар туфайли юртимизда ушбу касалликнинг таркалиши назоратга олинган.\nЯна бир ахамиятли томони, фидойи шифокорларимизнинг машаккатли мехнатлари натижасида коронавирус инфекциясидан тузалган беморларимиз айни пайтда 42 нафарга етди ва уларнинг сафи кундан-кунга ортиб бормокда.\nЭътиборли жихати, согайган фукароларимизнинг кон зардоби касалликни бошидан кечираётган беморларимиз учун нихоятда бебахо булиб, уларнинг ушбу хасталикни енгил утказиши ва тезрок тузалишлари учун замин булиб хизмат килиши мумкин.\nШунга кура, юртимиздаги бир катор тажрибали олим ва шифокорлар билан келишилган холда, тез кунларда мутлако янгича усул – коронавирусдан согайган инсонларнинг кон зардобини хасталиги огир кечаётган беморларга куйиш амалиётини жорий этиш бошланади.\nАмалиётнинг илмий асосига келадиган булсак, Covid-19 инфекциясига чалинган беморлар кон зардобида вирусга карши иммун таначалар пайдо булиб, улар вируснинг улимига олиб келади.\nТабиийки, бу амалиёт катор саволлар тугдириши мумкин. Зардобдан бошка касаллик юкмайдими? Зардоб берган инсонлар ахволи огирлашмайдими? Беморларга зардоб куйилганда турли асоратлар юзага келмайдими?\nАввало, коронавирус инфекциясидан тузалган инсонлардан зардоб олишдан олдин, бир нечта инфекцияларга текширилади, тиббий курикдан утказилади. Кушимча инфекцияси ва касаллиги булмаган инсонлар зардобининг кичик бир кисми олинади, холос. Бу микдор донор учун хеч кандай салбий асоратларни намоён килмайди. Бу илмий жихатдан исботланган. Сунгра йигиб олинган зардоб яна кушимча ишлов бериш жараёнларидан утказилгандан сунг, касаллик огир кечаётган беморлар розилиги ва шифокор курсатмалари хамда махсус тартибларга катъий риоя килинган холда кулланиши мумкин.\nЭнг мухими, Covid-19 инфекциясидан тузалган инсонларнинг кон зардоби – касаллик огир кечаётган ёки узок давом этаётган беморларимизга вирусни тезрок ва осонрок енгиш учун кушимча курашиш манбаи булиб хизмат килади», дейилади Согликни саклаш вазирлиги Жамоатчилик билан алокалар булими хабарида.\nПред. «Хаммаси оддий». Хитой эпидемияни кандай жиловлади?\nСледующая «Буюк келажакни хохласак, аёлларга муносиб билим беришимиз керак» – Чикаго университетининг узбек магистранти билан сухбат


Фориш туман ҳокимининг тадбиркорларга мурожаати » Фориш тумани ҳокимлиги расмий сайти\nФориш тумани ҳокимлиги » Янгиликлар » Фориш туман ҳокимининг тадбиркорларга мурожаати\nФориш туман ҳокимининг тадбиркорларга мурожаати\n22 ноябрь 2019 йил\nФориш туман ҳокими Абдивали Саидович Мустановнинг тадбиркорларга мурожаати.\nБугун мамлакатимизда Муҳтарам Президентимиз Шавкат Миромонович Мирзиёев раҳбарлигида «Кичик бизнес ва хусусий тадбиркорликни ривожлантириш» бўйича кенг қамровли ишлар олиб борилмоқда. Ишбилармон учун, биринчи навбатда нима зарур? Албатта, қулай бизнес муҳити! қолаверса, имконият, имтиёз ва кўмак – тадбиркорлик ривожининг кафолати.\nКейинги йилларда мамлакатимизда тадбиркорлик йўналишида Давлатимиз раҳбари томонидан 50 дан ортиқ Фармон ва қарорлар қабул қилинди. Амалдаги қонунларга ўзгартиш ва қўшимчалар киритилди. Норматив-ҳуқуқий ҳужжатлар янгиланганини алоҳида таъкидлаб ўтишим керак.\nҲозир тадбиркорлик субъектларини давлат рўйхатидан ўтказиш атига 30 дақиқа ичида амалга оширилмоқда. Яқин муддатда бу 48 соатни ташкил этарди. Муҳтарам Юртбошимиз ташаббуслари билан янгидан ташкил қилинган Давлат хизматлари марказлари орқали тадбиркорлик субъектларига жами 78 турдаги давлат хизматлари кўрсатиб келинмоқда.\nЎзбекистон Республикаси Президентининг 2018 йил 11 апрелдаги «Тадбиркорлик фаолияти соҳасидаги лицензиялаш ва рухсат бериш тартиб-таомилларини янада қисқартириш ва соддалаштириш, шунингдек, бизнес юритиш шарт-шароитларини яхшилаш чора-тадбирлари тўғрисида»ги Фармони билан тадбиркорларга бир қатор қулайлик ҳамда имтиёзлар яратилди.\nФармон асосида 42 та лицензиялаш ва рухсат бериш тартиб-тамойили бекор қилинди, 38 турдаги лицензияланадиган фаолият турлари ва рухсат бериш тартиби 17 турга бирлаштирилди, 25 турдаги лицензиялар ва рухсат бериш тусидаги ҳужжатларни расмийлаштириш муддатлари ички расмийлаштириш тартибларини мақбуллаштириш эвазига қисқартирилди, 9 турдаги фаолиятни лицензиялаш тартиби лицензиялаш бўйича функциялар Ўзбекистон Республикаси Вазирлар Маҳкамасидан тегишли давлат органларига ўтказилди.\nЎзбекистон Республикаси Президентининг 2019 йил 14 майдаги «Тадбиркорлик фаолиятини қўллаб-қувватлаш ва ҳимоя қилиш тизимини тубдан такомиллаштириш чора-тадбирлари тўғрисида»ги Фармони билан Ўзбекистон Республикаси Бош вазирининг Тадбиркорлар мурожаатларини кўриб чиқиш қабулхоналарининг ташкил этилгани, тадбиркорликни айниқса, олис ва тоғли ҳудудларда жойлашган туманларда ривожлантиришга ва уни қўллаб-қувватлашга катта имконият яратди.\nҲозирда туманимизда ҳам Бош вазирнинг Тадбиркорлар мурожаатларини кўриб чиқиш қабулхонаси тўлиқ фаолият олиб бормоқда.\nҚабулхона тизимида ташкил этилган «business.gov.uz» ягона интерактив портали эса тадбикорлар мурожаатларини кўриб чиқишнинг электрон тизим орқали тезкорлик билан кўриб чиқиш имкониятини яратди.\nҚабулхона ташкил этилган давр мобайнида «business.gov.uz» ягона интерактив порталига 64 та мурожаатлар келиб тушган бўлиб, мурожаатларнинг 61 таси ёки 95,3 фоизи бевосита мурожаат муаллифларининг иштирокида кўриб чиқилиб, ҳал этилди.\nЖорий йилнинг 7 ноябрь куни Муҳтарам Президентимиз Шавкат Миромонович Мирзиёев тадбикорликни ривожлантириш масалаларига бағишлаб ўтказган видоеселектор йиғилишида «Бундан буён тараққиёт ва фаровонликка фақатгина тадбиркорликни ривожлантириш ва қўллаб-қувватлаш орқали эришиш мумкин»лиги ҳамда «Иккита иш жойи яратган одамни елкамда кўтараман! Агар тадбиркорга шароит яратмасак натижа бўлмайди» деган бош ғояни илгари сурди.\nБугун шуни алоҳида ва очиқ тан олишимиз лозимки, тадбиркорликни янада ривожлантиришда ҳали ҳамма тўсиқ ва ғовларга, бюрократик тўсиқларга тўлиқ барҳам бера олмаяпмиз. Айрим раҳбарларимизнинг ўз ишига масъулиятсизлик билан ёндашаётганлиги ташаббускор юртдошларимизнинг ҳақли эътирозларини келтириб чиқармоқда. Тадбиркорларга ер, бино ва иншоот, кредит ажратиш, хом-ашё билан таъминлаш, коммуникация тармоқларига уланишга рухсатнома беришда бюрократия ҳамон кучлилик қилмоқда.\nБундан буён ҳақиқий тадбиркор бўлиш истагида юрганларга ер ажратиб бериш очиқ-ошкора равишда, барча учун тенг шароитлар яратилган ҳолда, электрон аукцион орқали амалга оширилади. Кредит бериш тизими соддалаштирилиб, республика, вилоят банклари ваколатлари тумандаги банкларга берилмоқда. Бу, ўз навбатида ортиқча қоғозбозликнинг ва сарсонгарчиликларнинг олдини олишга имкон беради.\nБугунги кунда туманимизда 1413 та кичик бизнес субъекти фаолият юритмоқда. Уларнинг сони жорий йилда 250 тага кўпайиши кутилмоқда. Оилавий тадбиркорлик кенг қулоч ёймоқда. Йил давомида хорижий инвестиция иштирокида 11 та корхоналар ташкил этилиб, уларнинг сони 20 тага етказилди.\nТуманни ижтимоий-иқтисодий ривожлантириш ҳудудий дастури доирасида 2019 йилнинг якуни билан 251,6 млрд. сўмлик 28 та лойиҳа амалга оширилиши ва 1645 та иш ўринлари яратилиши таъминланади.\n“Мен форишликман” деган ҳар бир ҳиммати баланд тадбиркор бугун яратилган имтиёз ва имкониятлардан самарали фойдаланиб, янги иш ўринлари яратишлари, иқтисодий юксалишимиз фаровонлигимизнинг локомативлари бўлишлари керак.\nТадбиркорларимиз туманда қишлоқ хўжалигини ривожлантириш дастурларида асаларичилик, балиқчилик, боғдорчилик, паррандачилик, узумчилик, чорвачилик соҳаларида ҳам 19,7 млрд. сўмлик 13 та янги лойиҳаларни амалга оширишди.\nХорижий инвестиция ҳисобига вилоятимизда амалга ошадиган 4 та йирик лойиҳанинг биттаси туманимизда бўлиб, бу «Эко цемент» ишлаб чиқариш заводини қуришдир. 1,1 триллион сўм миқдордаги ушбу лойиҳанинг ишга тушириш муддати 2020 йилнинг IV чораги бўлиб, яратиладиган иш ўрни 200 тани ташкил этади. Натижада йилига 1 миллион 200 тонна цемент ишлаб чиқаришга эришилиб, маҳсулотнинг 50 фоизи Афғонистонга экспорт қилинади.\nЎзбекистон Республикаси Вазирлар Маҳкамасининг 2019 йил 15 июндаги 501-сонли қарорига асосан туманимизда 2019 – 2020 йилларда инвестиция лойиҳаси қиймати 400 миллион АҚШ доллари бўлган, йилига 4 миллион тонна портланд цемент ишлаб чиқариш қувватига эга цемент заводи қурилиши белгиланди.\nЯқинда Жиззах шаҳрида бўлиб ўтган иккинчи халқаро инвестиция форумида 30 та давлатдан 250 га яқин бизнес вакиллари иштирок этди. Жиззах вилоятида 1,112 миллиард долларлик инвестицион лойиҳани амалга ошириш тўғрисидаги битимлар имзоланди. Бу битимлар ичида туманимиз учун алоҳида эътиборга молик Германия, АҚШ, Канада, Дания компаниялари иштирокидаги Учқулоч полиметал руда конлари негизида лойиҳа қиймати 460-480 миллион АҚШ доллари бўлган «Учқулоч – Полиметал» кон бойитиш корхонасининг ташкил этилишидир. Кон бойитиш корхонасининг ишга туширилиши натижасида 2000 та янги иш ўрни яратилади.\n2019 йилнинг ўтган ойлари давомида банкларимиз томонидан тадбиркорликка жами 21 млрд. сўмлик кредит маблағлари ажратилди. Айниқса кичик бизнес субъектлари лойиҳаларини молиялаштириш мақсадида «Ҳар бир оила – тадбиркор», «Ёшлар келажагимиз» давлат дастурлари ҳаётга тадбиқ этилмоқда.\nБундан буён тадбиркорликка кўмак берувчи масъул идоралар, 4 та сектор раҳбарлари «Ҳар бир тадбиркорга – кўмакдош, елкадош ва мададкормиз!» мезони асосида иш фаолиятимизни ташкил этамиз. Бунда ҳар бир идоранинг кун тартибидаги устувор вазифаси – тадбиркорлар билан бевосита мулоқот қилиш, уларнинг дардини эшитиш ва муаммоларини ҳал қилишдан иборат бўлади.\n«Эндиликда тадбиркорлар жамиятда энг асосий етакчи кучга айланиб, барча маҳаллий давлат идоралар фаолиятига баҳо бериш ҳамда уларнинг фаолияти, энг аввало, тадбиркорларнинг манфаатларига хизмат қилиши устидан таъсирчан жамоатчилик назоратини ўрнатадилар».\nЮртбошимиз томонидан белгилаб берилган туманнинг салоҳияти ва ихтисослашувидан келиб чиқиб, қишлоқ хўжалик маҳсулотларини қайта ишлаш, саноат ва туризмни ривожлантириш йўлида тадбиркорлик ташаббусларини қўллаб-қувватлаймиз.\nТадбиркорларимиз томонидан қишлоқ хўжалиги маҳсулотларини қайта ишлаш бўйича тақдим этилган 1133 млн. долларлик 2 та лойиҳани амалга ошириш, 699 минг доллар инвестиция киритиш ҳисобига туризм инфратузилмасини ривожлантириш, шунингдек, 563 млн. долларлик 16 та саноат йўналишидаги лойиҳаларни амалга оширилиши шахсий назоратимиз остида бўлади. Лойиҳани ишлаб чиқаришдан, то уни амалга оширишгача бўлган барча жараёнда бевосита кўмак бериш биринчи галдаги вазифамиздир.\nБир нарсани чуқур англашимиз керак: Сизнинг лойиҳангиз – туманимизнинг келажаги ва аҳолимиз фаровонлигининг кафолатидир.\nТумандаги 4 та сектор раҳбарлари, барча бўғиндаги бошқарув ва назорат органлари тадбиркорликнинг ривожланишига халақит қилаётган тўсиқ ва ғовларни бартараф этиш ҳамда ҳар бир ҳудудда қўллаб-қувватлашнинг кафолатларини таъминлайди.\nҳеч бир тадбиркордан турли сабабларни важ қилиб, унинг мулки тортиб олинмаслиги ёки бузилмаслиги кафолатланади ҳамда тадбиркорлар мол-мулки дахлсизлиги таъминланади;\nАгарда сизнинг фаолиятингизга ноқонуний аралашувларга йўл қўйилса ёхуд қайсидир жабҳада Сизларга кўмак зарур бўлса менинг доимий ишловчи телеграм мессенджеримга (93 993-37-72), facebook ижтимоий тармоғидаги саҳифам, туман ҳокимлигида ташкил этилган 24 соат ишловчи (452-15-70) ишонч телефонлари орқали ёхуд ҳафтанинг жума куни «Тадбиркорлар қабули»га, ҳафтанинг чоршанба куни «Инвесторлар куни» муносабати билан ўтказиладиган қабулларимга келиб, шахсан мурожаат қилишингиз мумкин. Биз албатта Сизнинг муаммонгизни қисқа муддатларда ҳал этиш ҳамда амалий ёрдам бериш чораларини кўрамиз.


Қобиқ билан қопланган таблеткалар. 10, 30 ёки 80 таблеткадан контур уяли ўрамда\nМеъда ости безининг ташқи секретор етишмовчилигини ўринбосар даволаш: сурункали пакреатит, панкреатэктомия, нурланишдан кейинги ҳолат, диспепсия, муковисцидоз; Метеоризм, ноинфекцион генезли диарея, Ремхельд синдроми (гастрокардиал синдром). Овқатни ҳазм қилишининг бузилишлари (меъда ва ингичка ичакнинг резекциясидан кейинги ҳолат), меъда-ичак йўлларининг фаолияти меъёрий бўлган шахсларга овқатланишдаги хатоликларда овқат ҳазм бўлишини яхшилаш учун (ёғли овқат, кўп миқдорда овқат истеъмол қилиш, номунтазам овқатланиш) ва чайнаш фаолиятининг бузилишлар, кам ҳаракатли турмуш тарзи, узоқ муддатли иммобилизация. Қорин бўшлиғи аъзоларининг рентгенологик ва ультратовуш текширишларга тайёрлаш.\nИчга. Препарат овқатланиш вақтида ёки ундан кейин, чайнамасдан ва ишқорий бўлмаган суюқлик (сув, мева шарбати) билан бирга қабул қилинади. Доза овқат ҳазм бўлишининг бузилиш даражасига қараб шахсий белгиланади. Катталарга одатда 2-4 таблеткадан суткада 3 марта. 6 ёшдан ошган болаларга препарат шифокорнинг кўрсатмаси бўйича қўлланади. Доза шахсий белгиланади. Одатда 1 таблеткадан суткада 3 марта буюрилади. Даволашнинг давомийлиги бир неча кундан (парҳездаги хатолик оқибатида овқат ҳазм бўлиш жараёнини бузилиши) бир неча ойгача ёки йилгача (доимий ўринбосар даволаш зарурати бўлганида) ўзгариши мумкин. Рентгенолог ва ультратовуш текширишларидан олдин 2 таблеткадан суткада 2-3 марта, 2-3 кун давомида.\nАллергик реакциялар. Кам – диарея, қабзият, меъда соҳасида дискомфорт, кўнгил айниши (бу реакцияларни панкреатиннинг таъсири билан сабаб-оқибат боғлиқлиги аниқланмаган, чунки кўрсатилган ҳолатлар меъда ости безининг ташқи секретор етишмовчилиги белгиларига тааллуқли). Узоқ вақт юқори дозаларда қўлланганида гиперурикозурия, гиперурикемияни ривожланиши мумкин. Муковисцидозда панкреатиннинг керакли дозалари ошириб юборилган ҳолларда кўтарилувчи чамбар ичакнинг илеоцекал бўлимида стриктурлар (фиброзли колонопатия) ривожланиши мумкин. Панкреатин болаларда юқори дозаларда қўлланганида перианал таъсирланиш ва оғиз бўшлиғининг шиллиқ қаватини таъсирланиши пайдо бўлиши мумкин.\nПрепаратнинг компонентларига юқори сезувчанлик, ўткир панкреатит, сурункали панкреатитнинг зўрайиши, буйрак етишмовчилиги, гепатит, механик сариқлик, ўт-тош касаллиги, ўт пуфагининг эмпиемаси, ичакни ўтказмаслиги. 6 ёшгача бўлган болалар.\nПанкреатинни ҳомиладорликда қўллашнинг хавфсизлиги етарли ўрганилмаган. Она учун фойда ҳомила учун бўлган потенциал хавфдан устун бўлган ҳолларда қўллаш мумкин. Лактация даврида панкреатинни қўллаш мумкин. Муковисцидозда стриктурларнинг (фиброз колонопатиялар) ривожланишини хавфи туфайли панкреатинни юқори дозаларда қўллаш тавсия қилинмайди. Доза истеъмол қилинаётган овқатнинг сифати ва миқдорини ҳисоби билан ёғларнинг сўрилиши учун зарур бўлган ферментлар миқдорига адекват бўлиши керак. Узоқ вақт қўлланганида бир вақтда темир препаратлари буюрилади. Препаратни болалар олаолмайдиган жойда сақлаш ва уни яроқлилик муддати ўтгач ишлатмаслик лозим.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Асал Шодиева Шоҳруҳхонни севишини тан олди\t11:19, 30 май 2016\tХонанда Шоҳруҳхон 29 май, якшанба куни туғилган кунини нишонлади. Хонанданинг ҳамкасблари, дўстлари ва яқинлари ижтимоий тармоқлардаги саҳифалари орқали Шоҳруҳхонни таваллуд айёми билан табриклашди. Хусусан, хонанданинг бўлажак рафиқаси,актриса Асал Шодиева ҳам ўзининг Instagram`даги саҳифаси орқали чиройли табрик ёзиб қолдирди.\n“Happy birthday,Darling!”,—деб ёзди Асал ва унга юракча белгисини ҳам қўшиб қўйди. Актрисанинг табригига изоҳ қолдираётган интернет фойдаланувчилари Асал ва Шоҳруҳхоннинг тўйлари бўлиши ростлиги билан қизиққан. Уларнинг кўпчилиги икки ёшга бахт тилаган. Эслатиб ўтамиз, Шоҳруҳхон ва Асал Шодиеванинг тўйлари 5 июнь куни "Версаль" ресторанида бўлиб ўтиши режалаштирилмоқда. Тўйга ўтган ҳафтада таклифномалар тарқатила бошланди.


Тошкент вилояти ички ишлар тизимида эксперимент жорий этилмоқда - Халқ сўзи\nТошкент вилояти ички ишлар тизимида эксперимент жорий этилмоқда\n14:20 01 Июнь 2019 Сиёсат\nПрезидент Шавкат Мирзиёев Ангрен шаҳридаги 2-сонли ички ишлар бўлимини бориб кўрди.\nБўлим учун янги бино барпо этилди. Тезкор навбатчилик қисми ва хизмат хоналари замонавий технологиялар билан жиҳозланди. Профилактика, тергов, жиноят-қидирув бўлинмалари, паспорт хизмати, психолог фаолияти йўлга қўйилди.\nДавлатимиз раҳбарининг жорий йил 29 майдаги қарорига мувофиқ Тошкент вилоятида ҳуқуқбузарликлар профилактикаси ва жиноятчиликка қарши курашиш соҳасида ички ишлар органлари куч ва воситаларини бошқаришнинг сифат жиҳатдан янги тизими жорий этилмоқда. Ушбу эксперимент доирасида вилоят, туман ва шаҳар даражасидаги тузилмаларни мақбуллаштириб, 86 фоиз ходимларни қуйи бўғинга тушириш белгиланган. Ангрен шаҳрида ҳам бу борадаги ишлар бошлаб юборилган.\n- Жиноятчилик жиловланса, халқимиз хотиржам, давлатдан рози бўлади. Бунинг учун ҳамма ҳуқуқни муҳофаза қилиш органлари янада жипс ишлаши, аҳолига яқин бўлиши керак. Шунда ҳуқуқбузарликларнинг олди олиниб, жиноятга ўрин қолмайди, - деди Президент.\nИчки ишлар, Миллий гвардия, прокуратура, суд ва бошқа органлар ҳамкорлигини кучайтириш, бўлинмаларнинг тезкорлигини ошириш ва максимал даражадаги ҳаракатчанлигини таъминлаш бўйича кўрсатмалар берилди.\nНима учун барча шароитлар Тошкент аҳолиси учун қилинмоқда. Бошқа ҳудудлар ва туманлар ҳам бор-ку?\n“COVID марказ” ходимлари моддий рағбатлантирилади\nАптекаларда дори-дармонлар нархи қандай? — Жамоатчилик назорати натижалари


1news.uz - Бугун интернет ҳаётимиздан тобора чуқурроқ ўрин олиб бораётгани ҳеч кимга сир эмас. Ана шундай бир даврда турли сайтларда юртимиз, халқимиз шаънини ёмонотлиқ қилишга қаратилган хабарлар кўпаймоқда. Қуйида журналист Нурбек Тошниёз ана шундай ахборотлар ҳақида ўз позициясини билдиради.\nЭлас-элас эсимда, энди ақлимни таний бошлаган пайтларим бўлса керак, радиодаги ваҳимали ахборотлардан жуда қўрқар эдим. Чунки деярли ҳар бир ахборот дастурида АҚШнинг ядро қуроли яратаётгани, тиш-тирноғи билан қуролланаётгани, қайсидир мамлакатларга ифлос қўлини чўзаётганию қаерларгадир қўшин киритаётгани шу қадар даҳшат билан айтилардики, энди ўйлаб кўрсам, бу гаплар ҳаётга ташна болачанинг мурғак қалбини ларзага солиши тайин эди... Аммо улардан қачон қутулганимни аниқ эслай олмайман, эҳтимол ахборотлар сал сокинлашганидан кейиндир, ё ёшим улғая боргани сари бошқа ташвишлар билан чалғиб кетгандирман... Ҳозир эса муҳими бу эмас, балки орадан шунча йил ўтиб ва ёшим 40 дан оша туриб негадир яна болаликдаги каби қўрқув ваҳмини ўзимда ҳис қила бошлаганим ўша кунларни ёдимга солди...\nҲа, мени бугун яна ўша ахборотлар — дунёнинг фалон чеккасида қайсидир ўзбек нимадир ёмон иш қилгани ҳақидаги интернет хабарлари чўчитмоқда. Шундай хабарларга дуч келсам, юрагим эзиляпти, ҳар сафар ичимда бир нарса узилиб кетгандай бўлмоқда. Бу қўрқувнинг энг чўққиси, эҳтимол, “31 октябрда Нью-Йоркнинг Манхеттен туманида юк машинасида одамларни босиб кетган, келиб чиқиши ўзбекистонлик бўлган Сайфулло Соиповга террорчилик ва қотиллик содир этиш айбловлари қўйилди” деган шумхабар бўлгандир... Аммо шу кеча-кундузда ижтимоий тармоқда кенг муҳокама бўлаётган “Воронежда чақалоғини сотишга уринган ўзбекистонлик жуфтлик” ҳақидаги хабарнинг ваҳимаси ҳам Сайфуллонинг қилмиши ҳақидагисидан кам таъсир қилмаяпти...\nЙўқ, мени аслида хорижда кимнингдир тузоғига тушиб, дину диёнатидан айрилиб қолган сайфуллолар ҳам, тирикчилик дея инсонийлик ва миллий қадриятлардан аллақачон узилиб кетган болафурушлар ҳам хавотирга солаётгани йўқ! Зеро, бунақа тоифадаги каслар инсоният тарихида ҳамиша ва ҳамма жойда учраб турган. Мени қўрқитаётган нарса яна ўша ахборотларнинг ўзи! Ҳа, ўзбекка урғу бераётган қинғир-қийшиқ хабарчаларнинг ваҳимаси чўчитмоқда мени! Минглаб воқеаларнинг ичидан ажратиб олинган ҳолатлар ҳақида худди ноёб ҳодисадек дунёга жар солинаётганидан кўнглим ғаш!\n“... ўзбекистонлик шахсларнинг яширин босмахонаси топилди”, “... ўзбек диаспораси вакили 15 йилга қамалди”, “... маҳаллий фуқаро ва ўзбекистонлик ишчилар қор туфайли муштлашиб кетди”, “... ўзбекистонлик аёл эри туфайли ўзини ёқиб юборди”, “... ўзбекистонлик шахс полициячиларга қайчи билан ҳужум қилди”, “... сохта паспорт билан яшаган ўзбекистонлик мигрантлар ушланди”, “... ИШИД дала қўмондони қўлга олинди, унинг ўзбек экани айтилмоқда”, “... ўзбек мигрантлари ишлаган яширин цех топилди”, “... ватандошининг ўғлини сотиб юборган ўзбекистонлик аёл 5 йилга қамалди”... Сўнгги бир ой ичида ижтимоий тармоқлар ва интернет нашрларида айланган бу каби ўнлаб хабарларни умумлаштирувчи нарсани дарҳол англадингиз — “ўзбек” ва “ўзбекистонлик” деган сўзлар. Энди, келинг, масалага сал бошқачароқ кўз билан қараб, бир саволга жавоб излайлик — бу хабарларнинг неча фоизи дунёга жар соладиган даражадаги оламшумул воқеаларга алоқадор?\nАна шу савол билан хабарларга яна такрор кўз югуртиринг ва инсоф билан айтинг, ўтган бир ой ичида шунга монанд воқеалар аслида ер юзида бир неча минглаб содир этилмаганми? Мисол учун олсак, дунёда бир ойда қанчадан-қанча яширин босмахона, яширин цех, яширин омбор ва яна аллақандай яширин юритилган ноқонуний фаолиятлар фош қилинади, аммо уларнинг неча фоизи ҳақида алоҳида ахборот тарқатиладию, қанчасида жиноятчиларнинг миллатига урғу берилади? Ёки қанчадан-қанча йирик жиноий гуруҳлар қўлга олингани ҳақида хабар тарқалганида ҳам уларнинг қайси диаспора вакиллари экани тўғрисида ваҳима қилинадими? Бу ғалвали дунёда ҳамма мамлакатларда ҳам кунда-кунора одамлар бир-бирлари билан жиғиллашадилар, аммо ҳар сафар уларнинг қайси миллат вакиллари эканига эътибор қилинадими? Дунёда ўз жонига қасд қилиш ҳолатлари авжига чиққан ҳозирги даврда бу ҳолатларнинг неча фоизи ОАВда ёритилади ва миллат бўйича таснифланади?.. Ниҳоят, энг ваҳималиси, лаънати ИШИДнинг бир эмас, ўнлаб, юзлаб қўмондонлари қўлга олиняпти, ўлдириляпти, аммо уларнинг ҳаммасининг ҳам миллати айтиляптими? Умуман, қачондан бошлаб ёмон иш қиладиганларнинг қилмишидан олдин уларнинг миллати суриштириладиган бўлиб қолди ўзи?!\nМени бугун мана шу саволлар қийнайди! Ҳа, юқорида саналгани каби турли майда-чуйда ахборотларни тарқатаётиб, миллатга алоҳида урғу бераётганларнинг мақсадларини англаёлмаганимдан юрагим ғаш! Тўғриси, яширмайман, ана ўшаларнинг ўзларининг миллатини билгим келади...\nМенинг энг сўнгги қўқувим эса мана шундай фитнамонанд ахборотларни кўр-кўрона таржима қилиб тарқатаётган, ижтимоий аҳамияти бўлса-бўлмаса уларни муҳокамага қўйиб, халқимизни ваҳимага солаётган юртдошларимизнинг соддаликларидан! Зеро, Биринчи Президентимиз огоҳлантириб кетганларидек, бугун асосий жанг мафкура полигонларида давом этмоқда!\nЭҳтимол бу мулоҳазаларимиз кимларгадир малол келар. Сиз санаган ахборотларнинг ҳаммаси ҳам майда-чуйда гаплар эмас, террордек мудҳиш жиноят содир этган, боласини сотган ватандошларимизнинг қилмишини муҳокама қилишимиз бундай ҳолатнинг бошқа такрорланмаслигига асос бўлади деган эътироз ҳам бўлар балки. Аммо ҳатто шунга ҳам ишонгиси келмайди кишининг. Зеро, 30 миллионнинг орасидан битта нокас чиқса, бу шу халқнинг ичидан яна шунақаси чиқаверади дегани эмас асло! Айниқса, ўзи учун эмас, ота-онаси ва болалари учун яшайдиган инсонларнинг миллатидан, фақат ўзининг эмас, ўзгаларнинг боласи учун ҳам қайғурадиган халқдан, ҳатто кичик сафарга чиқаётганларининг ҳам соғ-саломат қайтишини ният қилиб, уларга нон тишлатиб қоладиган ва қайтишини тўй билан нишонлайдиган тинчликпарвар элдан бундай шубҳа қилиш мумкин эмас!\nҚолаверса, яна бир мулоҳаза бор — агар юзта кичик кўнгилсизлик қайд этилган бир юртда битта катта жиноят содир бўлса асосий куч ўша каттасини бартараф этишга сафарбар қилинмайди, балки, аввало, кичикларига қарши курашилади. Чунки аслида бугунги катта жиноят кеча эътибордан четда қолган кичик безориликларнинг ҳосиласидир. Бугун писанд қилинмаётганлари эса эртанги қўпорувчиликка замин бўлади. Шундай экан, биз ҳам хориждаги қайсидир нохолис ахборот манбасининг ваҳимасига чув тушавермасдан, орамизда болалаб бораётган кичик кўнгилсизликларга ҳушёрроқ бўлмоғимиз керак эмасми? Дейлик, ёнимиздаги дўстимизнинг телефонда бошқа бир яқинига ёлғон гапираётганига бепарво бўлган ҳолда фарзандларимизнинг эртага фаровон ҳаёт кечиришига умид қилишимиз соғлом ақлга тўғри келадими? Ёки эрталаб ишга отланаётган пайтимизда қўшнимизнинг уйидаги нотинчликни кўра-била туриб билмагандек ўз юмушимизга шошилсак, шу маҳалламизда эртага улкан ислоҳотлар амалга оширилиши мумкинми? Ҳатто йўлда кетаётиб ўзимиз суринган чўпни четга олиб ташлай олмасак, миллат тараққиётига тўсиқ бўлаётган катта муаммолар ҳақида бош қотиришга маънавий ҳаққимиз борми?\nБу каби саволларни хоҳлаганча давом эттириш мумкин. Аммо хориждан тарқалаётган ваҳимали ахборотлар бизни ўзимизнинг ана шу каби оддий, аммо ўта муҳим масалаларимиздан чалғитаётгандек гўё!\nАлбатта, ҳар ишни яхшиликка йўйишга одатланган халқнинг бир вакили сифатида биз ҳам кўнглимиздан кечаётган бу гумонларнинг ноўрин бўлиб чиқишига умид қиламиз. Шундай эса-да, огоҳлик ҳеч қачон зарар қилмайди деган тамоилга кўра уларни узуқ-юлуқ бир ҳолатда бўлса-да ҳукминга ҳавола қилдик. Демак, сўнгги хулоса яна ўзингизга қолади...


Шиддатли баҳслар: артиллериячи аскарлар ғолиблик учун куч синашди (Видео) - Darakchi\nШиддатли баҳслар: артиллериячи аскарлар ғолиблик учун куч синашди (Видео)\nЖАМИЯТ 17.07.2019, 10:50\n2018 йилдан эътиборан Мудофаа вазирлиги қўшинларидаги аралаш таркибдаги ҳарбий қисм аскарлари ўртасида ўн бешдан зиёд йўналиш бўйича ўтказиб келинаётган “Энг илғор мутахассис” кўрик-танлови орқали ёш мутахассисларнинг касбга бўлган қизиқиши ортиб бормоқда.\nНукус полигонида гарнизондаги ҳарбий қисмлардан бирининг артиллерия мутахассислари ўртасида ана шундай қўрик-танловнинг биринчи босқичи муросасиз баҳсларга бой бўлди.\nШиддатли беллашувларда муддатли ҳарбий хизматчилар бир неча ой давомида артиллерия қуролларидан оқилона фойдаланиш ва нишонларни аниқ мўлжалга олиб, йўқ қилиш кўникмаси амалда синалди.\nМусобақа шартидаги кўзда тутилган машқлардааскарлар яккалик ва жомоавиймеъёрларнишиддат билан бажариши профессионал кўникма ва бир неча йиллик тажрибага эга бўлган артиллериячиларда ҳам таассурот қолдиргани шубҳасиз.\nЖамоа шаъни ва ғалаба учун курашда артиллериячилар “Энг илғор артиллерия мутахассиси” кўрик-танловининг “Стволли артиллерия мутахассиси”, “Реактив артиллерия мутахассиси” ҳамда “Миномёт артиллерия мутахассиси” каби номинацияларда қатнашди. Ғолиб ва совриндорлар тегишли тарзда диплом, кубок ҳамда қимматбаҳо совғалар билан тақдирланди.\nШунингдек, ҳарбийча анаъанага айланган “Артиллерия эстафетаси” баҳслари ҳам мазкур ҳарбий қисм ҳаётида оммалашиб бормоқда. Бўлинмалар билан ўтказилаётган ушбу мусобақа аскарлар ўртасида соғлом рақобат муҳитини яратиб, илғорларни рағбатлантиришга хизмат қилмоқда.


Кордай туманида юз берган миллатлараро низо билан боғлиқ иш бўйича етти киши ҳукм қилинди\n29 сентябр куни Олмаота гарнизони ҳарбий суди Жамбил вилояти Кордай туманида қозоқ ва дунганлар ўртасида юз берган миллатлараро тўқнашувдан сўнг жиноий жавобгарликка тортилган 60 кишидан етти нафарига ҳукм чиқарди.\nСуд Абзал Нурхановни саккиз йил муддатга фавқулотда ҳавфсизлик муассасасига (алоҳида режимли колония) ҳукм қилди, у “оммавий тартибсизликларда иштирок этиш” ва “Ўғирлик”да айбдор деб топилди. Судья ҳукм чиқараётганда Нураханов қайтадан «оғир жиноят содир этганини» таъкидлади.\nСуд Бахитбек Ибрагимовни “катта миқдорда ўғирлик содир этгани учун” етти йил муддатга максимал хавфсизлик муассасасига (қаттиқ режимли колония) ҳукм қилди. Суднинг қарорида таъкидланишича, Ибрагимов «иккинчи бор оғир жиноят содир қилган».\nБундан ташқари, Мирзагали Дуйсенбаев “катта миқдорда ўғирлик қилгани боис” беш йил озодликдан маҳрум қилинди. “Оммавий тартибсизликларда иштирок этган” Рустем Бежибаев тўрт йилга, Эрлан Буралкинов —уч йил-у 20 кунга, Улан Атамбаев ва Алмат Тлеугалиев уч йилга озодликдан маҳрум қилинди. Улар ўрта хавфсизлик муассасасида жазони ўтайди.\nҲукм ҳозирча кучга кирмади. Судланувчилар суд ҳукмига рози бўлмади ва ҳукм устидан шикоят қилишларини айтишди.\nБеш йил озодликдан маҳрум қилинган Дуйсенбеков суд мажлисида баёнот берар экан “таксичи бўлгани учунгина судга тортилганини” айтди. «Менинг уйимда болаларим бор, биргинамен уларни боқувчисиман. Хотиним касал, қизимнинг юраги хаста. Суд менга бирор бир енгиллик бермади. Мен [муштлашув жойига] таксичи сифатида бордим, талончилик ҳақида билмаган эдим. Терговда бу аниқланди, аммо шунга қарамай мени судлашди».\nУч йил муддатга озодликдан маҳрум қилинган Алмат Тлеугалиев: «Биз муаммоларимизни ҳал қилиш учун эмас, ўғирлик, талончилик қилиш учун эмас, балки ижтимоий тармоқлардаги роликларни кўрдик ва қозоқлар дардига шерик бўлиб, уларга ёрдам бермоқчи эдик. Бу ҳукмдан кейин қандай адолатни кутиш мумкин?», деди.\n8 февралга ўтар кечаси Масанчи, Сортобе, Аухатти ва Булар-батир қишлоқларида маҳаллий қозоқлар ва этник дунганлар ўртасида низо келиб чиқди. 11 киши ҳалок бўлди. Юздан ортиқ киши, жумладан 19 нафар полиция ходими жарохат олди. Минглаб фуқоролар қўшни Қирғизистонга қочиб ўтишди. Кейинроқ Қозоғистон ҳукумати уларнинг маълум қисми уйларига қайтганликларини айтишди.\nЮз берган ҳодисалар муносабати билан Жамбил вилоят хокими Асқар Мирзахметов истеъфога чиқди; юқори лавозимли бир нечта амалдор, жумладан вилоят полиция департаменти бошлиғи ишдан бўшатилди. Вилоят хокими этиб ўша вақтда бош вазир ўринбосари бўлиб ишлаётган Бердибек Сапарбаев тайинланди.\nҚонли тўқнашувдан кейин Қозоғистон расмийлари 120та иш бўйича, жумладан “Қотиллик” моддаси бўйича 11та иш бўйича тергов олиб борилаётганини маълум қилди.\n27 март куни Бош прокуратура баёнот бериб 25 киши ҳибсга олинганини билдирди. Апрел ойида Жамбил вилоят Кордай туман суди икки айбланувчи устидан ҳукм чиқарди.\nРоссиянинг “Мемориал” маркази май ойида эълон қилинган мақоласида ҳодиса бўйича олиб борилаётган терговни шаффоф эмас ва бир ёқлама дея таъкидлади. Ташкилот холис тергов ўтказишга чақирди ва дунган вакилларининг Қозоғистон расмийларига шу борадаги чақириғини эълон қилди. Мурожаатда “ушланганларга нисбатан қийноқ қўлланилаётгани” таъкидланади.


Тошкент вилоятида ЙПХ инспектори томонидан қидирувдаги шахслар аниқланди - Darakchi\nТошкент вилоятида ЙПХ инспектори томонидан қидирувдаги шахслар аниқланди\nЖАМИЯТ 25.11.2021, 15:40\nТошкент вилоятида ўтказилаётган “Хавфсиз ҳудуд” тезкор профилактик тадбири доирасида ЙПХ инспектори томонидан қидирувдаги шахслар аниқланди.\nТошкент вилояти ИИББ ЙҲХБ Ахборот хизмати маълум қилишича, жорий йилнинг 23 ноябрь куни Зангиота тумани “Назарбек” маҳалла фуқоролар йиғинида хизмат олиб бораётган ЙПХ инспектори Ш.Маҳаматов қоидабузарлик содир этган пиёдани тўхтатган. Электрон тартибда маъмурий баённома расмийлаштириш вақтида, 1970 йилда туғилган Ш.Н.га нисбатан 2019 йил 1 август куни Қашқадарё вилояти Китоб тумани ИИБ томонидан қидирув эълон қилингани аниқланган. Қонунбузар Ўзбекистон Республикаси Жиноят Кодекснинг 122-моддаси (Вояга етмаган ёки меҳнатга лаёқатсиз шахсларни моддий таъминлашдан бўйин товлаш) жиноятини содир этганликда айбланиб, ҳуқуқни муҳофаза қилувчи органлардан қочиб юргани маълум бўлди.\nШунингдек, Оққўрғон туманида хизмат олиб бораётган ЙПХ инспектори С.Жумаев пиёда И.Ш.ни қоидабузарлик содир этгани учун тўхтатиб, электрон тартибда маъмурий баённома расмийлаштириш вақтида у ҳам қидирувда эканлигини аниқлади. Туман ИИБ томонидан олиб борилган суриштирувга кўра, ҳудудда яшовчи ушбу шахсга Ўзбекистон Республикаси Бош прокуратураси ҳузуридаги мажбурий ижро бюроси томонидан қидирув эълон қилиниб, 2019 йилдан буён вояга етмаган болалари учун алимент тўламасдан, ҳуқуқни муҳофаза қилувчи органлардан яшириниб юргани маълум бўлди.\nЯна бир ҳолатда ЙПХ инспектори М.Усмонов Янгийўл шаҳрида хизмат олиб бораётган вақтида қоидабузарлик содир этган пиёдани тўхтатган. Ҳолат бўйича электрон тартибда маъмурий баённома расмийлаштириш давомида мазкур фуқарога ҳам Жиноят ишлари бўйича Янгийўл шаҳар суди томонидан қидирув эълон қилингани аниқланган. Суриштирувларга кўра, мазкур шаҳарда яшовчи 1968 йилда туғилган К.Н. Ўзбекистон Республикаси Жиноят кодексининг 131-моддаси 2-қисми (Фоҳишахона ташкил этиш ёки сақлаш) да кўрсатилган жиноятни содир этиб ҳуқуқни муҳофаза қилувчи органлардан қочиб юргани аниқланган.\nУшланган шахсларга нисбатан жазо муқаррарлигини таъминлаш мақсадида улар ҳудудий ИИБга олиб борилган.


Ирландия кемасидаги фаоллар ҳам депортация қилинади\n20 апрел 2021, Тошкент вақти: 08:34\nИсроил ҳукумати шанба куни Ғазо қирғоқларига яқин ҳудудда қўлга олинган Rachel Corrie кемасида бўлган Фаластин фаолларини депортация қилишини эълон қилди.\nАйтилишича, Ғазо аҳолисига инсонпарварлик ёрдами олиб кетаётган кемада жами 19 киши бўлган ва улар бугун Тел-Авив халқаро аэропортига келтирилган.\nШанба куни Исроил хавфсизлик кучлари Ирландияга тегишли кемани ҳеч қандай қаршиликсиз қўлга олди ва Ашдод порт шаҳрига келтирди.\nДушанба куни эса олти кемадан иборат “Озодлик флотилияси” Ғазо қамалини бузиб ўтишга уринди. Исроил хавфсизлик кучларининг ушбу кемаларда рейд ўтказиши оқибатида тўққиз нафар фаол нобуд бўлди, ўнлаб киши тан жароҳати олди.\nХалқаро сувларда рўй берган мазкур қонли воқеа Туркия ва Исроил муносабатларининг совуқлашувига сабаб бўлди.


Сизлар бир вақтлар гуноҳ ва жиноятларингиз туфайли руҳан* ўлган эдингизлар.\nСизлар бу дунёнинг таомилига кўра, фазода ҳукмронлик қилаётган ҳоким – шайтоннинг ихтиёрига қараб яшар эдингизлар. Шайтон руҳи ҳозир ҳам осий бандаларда амал қилмоқда.\nБир вақтлар биз ҳаммамиз ҳам ўша одамлар қатори яшаганмиз. Табиатимиздаги ёмон эҳтиросларга жисман ва фикран мубтало бўлиб, худди бошқа одамлардай табиатан Худо ғазабига йўлиққан эдик.\nАммо марҳаматга бой Худо Ўзининг улкан муҳаббатини бизга кўрсатди:\nбиз жиноятларимиз туфайли руҳан* ўлган эканмиз, У Масиҳ орқали бизга ҳаёт бағишлади. Сизлар Худонинг инояти билан қутулгансизлар.\nИсо Масиҳга ишониб, У билан бирлашганимиздан сўнг, Худо бизни Масиҳ билан бирга тирилтирди ва самовий оламда ўтқизиб қўйди.\nХудо Ўз меҳр-иноятининг беҳад бойлигини келгуси асрларгача аниқ намоён қилмоқ учун бизга Исо Масиҳ орқали шунчалик катта илтифот қилди.\nҲа, сизлар Худодан иноят топиб, имонингиз туфайли қутулгансизлар. Бу – Худонинг инъоми, сизнинг ютуғингиз эмас.\nЯна ҳеч ким: Мен савоб ишларим туфайли қутулганман, деб мақтанмасин.\nБиз Худонинг ижодимиз. Худо бизни Исо Масиҳ орқали хайрли ишлар қилишимиз учун яратди, бу ишларни эса биз учун азалданоқ тайёр қилиб қўйди.\nСизлар илгари аслан мажусий бўлганингизни эсдан чиқарманглар. Яҳудийлар суннат қилинадигани учун, ўзларини “аҳли суннат”, сизларни эса “суннатсизлар” дейишади. (Ваҳоланки, суннат фақат тана билан боғлиқ бир одатдир.)\nТўғри, сизлар ўша замонда Масиҳдан бехабар, Исроил умматидан бенасиб, илоҳий аҳду ваъдаларга бегона, дунёда умидсиз ва Худосиз эдингизлар.\nЛекин илгари Худодан узоқ экансизлар, энди Исо Масиҳ воситаси билан, Унинг тўккан қони орқали яқин бўлдингизлар.\nМасиҳнинг Ўзи бизнинг тинчлигимиздир. У яҳудийлар билан мажусийларни яраштириб, бир уммат қилди. Ўз танасини фидо қилиб, уларнинг орасидаги тўсиқ деворни қулатди, адоватни бартараф қилди.\nЯҳудийлар билан мажусийларни Ўз вужудида бирлаштириб, янги инсонни яратди, ана шу мақсадда Тавротнинг қонун-қоидаларини ҳам бекор қилди.\nМасиҳ хочда ўлиб, адоватни бартараф, тинчликни эса барқарор қилди. Хоч орқали икки умматни бир бадандай қилди ҳамда Худо билан яраштирди.\nМасиҳ келиб, илгари Худодан узоқ бўлган сизларга ва шунингдек, Унга яқин бўлган яҳудийларга* тинчлик Хушхабарини эълон қилди.\nМасиҳ орқали биз ҳаммамиз бир руҳ билан Отамиз Худонинг ҳузурига кира оламиз.\nДемак, сиз энди бегона эмассизлар, келгинди ҳам эмассизлар, балки Худонинг муқаддас халқига ватандош ва ҳамхонасизлар.\nСизлар ҳам ҳаворийлару пайғамбарлар солган пойдеворга асосан бино бўлгансизлар. Бинонинг негиз тоши эса – Исо Масиҳнинг Ўзи.\nБутун иморат Ундан таркиб топиб, ўсиб боради ва Худо учун муқаддас бир маъбадга айланади.\nСиз ўзларингиз ҳам Исо Масиҳ билан ва ўзаро бирлашган ҳолда, Худонинг руҳий масканини ташкил этмоқдасизлар.


21:55 / 09.11.2018 16774\n«Реал» устози вазифасини бажарувчи Сантьяго Солари бош мураббий қилиб тасдиқланади ва мавсум охирига қадар жамоани бошқаради, деб хабар беради Marca.\nЭслатиб ўтамиз, Солари 29 октябрь куни Хулен Лопетеги ўрнига вақтинчалик бош мураббий қилиб тайинланган эди. Айни пайтда «Реал» раҳбарияти аргентиналик мутахассис қўл остидаги жамоанинг натижаларидан мамнун.\nИспания чемпионати регламентига кўра, вақтинчалик бош мураббий жамоада узоғи билан 2 ҳафта фаолият юритиши мумкин. Солари учун бу муддат Примера доирасидаги «Сельта»га қарши ўйиндан сўнг, 11 ноябрь куни етиб келади.\nЗиданнинг «Реал»даги маоши ошкор бўлди\nЛа Лига. "Реал" бир киши кам бўлиб, йирик ҳисобда ғалаба қозонди


Навоий вилояти - xabar.uz\nУларни ахборот-коммуникация технологиялари, дастурлаш соҳаларида инновацион ишланмаларни яратиш, стартап лойиҳаларини ишлаб чиқишга жалб қилиш режалаштирилган.\nНавоий вилоятида яшовчи 29 ёшли Зарина З. таниши 19 ёшли Рохатой Ў.нинг бошпанасиз ва моддий жиҳатдан қийналиб қолганлигидан фойдаланиб, унга ўзи билан бирга яшаши ҳақида айтади.\nЎз кирдикорларига кўз юмиши учун соҳа ходимларига «ҳадя» бермоқчи бўлаётганлар ҳам учраб турибди.\nУ қайта тикланадиган энергия манбалари асосида фаолият юритувчи саноат миқёсидаги илк генерация қилинадиган электр станцияси бўлади.\nҚизилтепа ва Хатирчини рақамли трансформация қилиш бошланди\nНавоий вилояти ҳамда намунавий ҳудуд сифатида танлаб олинган Қизилтепа ва Хатирчи туманларини рақамли трансформация қилиш бўйича умумий қиймати 53,9 млрд. сўмга тенг 86 та лойиҳа амалга оширилиши белгиланган.\nЖонли ва жонсиз уловлар ҳалокатга учради\nКонимехда «Лада Ларгус» туяни уриб юборди.


28 Сентябрь 2020 18:30\nNUR-SULTAN. Kazinform – 2021 йил 25 мартда Фукусима префектурасида Токио Олимпиадасининг машъала эстафетиси бошланади ва 121 кун давом этади. Бу ҳақда Токиодаги Олимпиада ва Паралимпиада ўйинлари ташкилий қўмитасига асосланиб olympic.kz хабар беради.\nОлимпиада машъала эстафетаси Фукусима футбол марказида, сўнгра Япониянинг 47 префектурасида бошланади.\n«Токио -2020» ташкилий қўмитаси коронавирус эпидемияси туфайли хавфсизлик талабларини кучайтириши кутилмоқда. Бундан ташқари, ташкилотчилар Олимпиада машъала эстафетасини иложи борича енгиллаштирадиган усулларни кўриб чиқмоқдалар.\nЭслатиб ўтамиз, XXXII ёзги Олимпиада ўйинлари 2020 йил ёзида Японияда ўтказилиши керак эди. COVID-19 пандемияси сабабли ўйинлар қолдирилди. Шунга қарамай, Олимпиадасининг «2020» ёзуви ўша ҳолат сақланиб қолади.\nХалқаро Олимпиада қўмитаси томонидан белгиланган Токио Олимпиадаси – 2021 йил 23 июлдан 8 август оралиғида ўтади.\nТашкилотчиларнинг фикрига кўра, бу илгари ҳеч қачон бўлмаган энг инновацион Олимпиада бўлади. Спортнинг 33 тури бўйича 339 медаллар жамланмаси бўлиб ўтади. 2020 йилги Олимпиадага спортнинг бешта янги тури киритилган. Булар: бейсбол/софтбол, каратэ, сёрфинг, спорт тошларига чиқиш ва скейтбординг.


Қориндор дарвозабонга ажратилган чартер рейс ва бошқа муаммолар ҳақида » Ўзбекистон янгиликлари – Zamin.uz\nҚориндор дарвозабонга ажратилган чартер рейс ва бошқа муаммолар ҳақида\nМақоламни ортиқча вазн мавзусидан бошламоқчиман. Футболда “Дарвозабон – ярим жамоа”, — деган гап бор. Шу гапдан келиб чиқиб, кеча, 2016 йил 15 ноябрь куни, кореяликларга қарши ўйнаган терма жамоанинг ярмида ортиқча вазн борлиги яққол кўринди. Александр Лобановнинг биқинлари ва қорни осилиб ётганлиги йирик пландаги телекадрларда кўп бора намойиш этилди.\nБу ҳолат ўзбекистонлик футбол мухлислари ўртасида кечадан бери турли ижтимоий тармоқларда ва баъзи сайтлардаги мақолалар остида қизғин муҳокама қилинмоқда. Бу мавзу илгари, яъни кечаги ўйингача кўтарилмаган эди. Мен ҳам Самвел Бабаяннинг суюкли дарвозабонида ортиқча вазн борлигини илгари пайқамаган эканман.\nЦеллюлитни кўрсатган ва кўрсатмаган “cameraman”лар\nТошкентдаги ўйинлар, асосан, стадион трибуналарининг энг баланд қаторига ўрнатилган камералар орқали узоқдан намойиш этилавергандан кейин телекадрларда футболчиларнинг биқинлари тугул, ўзларини ҳам зўрға кўрасан. Балки, шу нуқсонларни яшириш учун ҳам майдон атрофига ортиқча камералар қўйилмаётгандир? Билмадим.\nДарвоза ортида ўтирадиган ўзбекистонлик фотомухбирлар-чи? Улар терма дарвозабонидаги ортиқча вазнни кўришмаганми ёки кўришни исташмаганми?\nБош мураббий Самвел Бабаян-чи? Унинг ёрдамчилари-чи? Улар ҳам Лобановда ортиқча вазн борлигини билишмаганми?\nКечаги учрашувни тасвирга туширган кореялик телеоператор ва режиссёрларга катта раҳмат! Улар учрашувдаги хавфли вазиятлар ва голларни дарвозаларнинг ёни ва ортига ўрнатилган бир қанча стационар камералар ҳамда майдон устидаги “ўргимчак”-камера орқали такрор ва такрор намойиш этишгани боис кўзимга ёғ босган қорин ва биқинлар кўринди.\nЛобановнинг ортиқча вазнини қўя турайлик.\nБабаяннинг суюкли голкипери позиция танлашларда ҳам қўпол хатоларга йўл қўйди. Хусусан, дарвозамизга биринчи гол урилаётганда Лобанов яқин устунга жуда яқин бормаганда, устидан ўтиб кетаётган тўпни ортиқча вазнига қарамасдан ушласа ёки уриб юборса бўларди. Лекин дарвозабон Лобанов ҳимоячи Кримец ёпиб бўлган яқин бурчакни ёпишни маъқул топди.\nИккинчи гол урилаётганда эса зудлик билан яқин бурчакни ёпиш ўрнига дарвоза марказида қолиб кетди ва яқин бурчакка берилган зарбани қайтаришга, табиийки, улгура олмади.\nЖарима майдончасига қанотлардан ҳаводан узатиб берилган тўпларга чиқишда ҳам Лобанов қўпол хатоларга йўл қўйди. Унинг хатоларини ҳимоячилар тўғирлашди. Акс ҳолда Ўзбекистон дарвозасига яна бир-икки гол урилиши мумкин эди.\nХуллас калом, Сон Хёнг Мин тепган битта тўпни ушлаб олганини ҳисобга олмаганда кечаги ўйинда Лобанов кўпроқ ўзининг ортиқча вазни ва қўпол хатолари билан ёдда қолди.\nБош мураббий Самвел Бабаяннинг яна бир суюклиси Игорь Сергеев эса кечаги ўйинда икки марта кўриниш берди: биринчи таймда гол урилган вазиятда даврозабонни таъқиб қилиб борганда ва иккинчи таймда чап қанотдан қарши ҳужумга ўтаётганда тўпни кореялик ҳимоячига олдириб қўйганда. Икки ҳолатда ҳам Сергеевга бошланғич тезлиги пастлиги панд берди. Биринчи ҳолатда тўпни эгаллаб ололмади, иккинчисида эса орқасидан келаётган ҳимоячидан қочиб кета олмади. Сергеев бошқа кўриниш бермади. Тамом.\nШулар инобатга олинса, кеча Сеулда кореяликларга қарши ўйнаган терма жамоа майдонда 9 киши бўлиб ҳаракатланди, деса ҳам бўлади.\nТўққиз кишининг “қориндор” голкипер ва “кўринмас” VIP-форварддан фарқи.\nЎша тўққиз футболчи нисбатан камроқ хато қилиб, кўпроқ тер тўкишди ва жон куйдиришди. Масалан, ҳимоячи Даврон Ҳошимов ўз қанотидан Сон Хёнг Миннни кўп марта ўтказиб юборган бўлса ҳам, кўплаб вазиятларда ўз хатоларини сирғанишлари (“подкат”лари) билан тўғирлади. Қўлидан келганча ҳаракат қилди. Шунинг учун унинг ўйинига жиддий эътироз билдириб бўлмайди.\nУнинг ўрнида Ислом Тўхтахўжаев бўлганда аҳвол бундан беш баттар бўлар эди. Албатта, ўнг қанот ҳимоясида Ўзбекистонда “Насаф” ҳимоячиси Шуҳрат Муҳаммадиевга етадигани йўқ. Лекин, афсуски, бу йигит терма бош мураббий Самвел Бабаяннинг футбол “концепциялари” ва “қарашлари”га тўғри келмаяпти.\nБош мураббий жанобларининг “концепциялари” ва “қарашлари”га “Локомотив” дарвозабони Игнатий Нестеров ҳам тўғри келмаяпти: заҳирада қолдирилмоқда. Нималагини билмайман. Ёки Нестеровнинг вазни Лобановникидан ҳам оғирроқмикан?\nКечаги ўйинда Бабаяннинг ўйинчи алмаштириш “концепцияси”га ҳам тушунмадим. Ҳисобда олдинда бораётган жамоа мураббийлари рақибни қарши ҳужумда жазолаш ниятида одатда майдонга бошланғич тезлиги катта футболчини битта мақсад — рақиблардан қочиб кетиб, гол уруш — учун тушуришади. Бабаян эса тезлик борасида мақтана олмайдиган Гейнрихни майдонга туширди. Тағин “кўринмас” VIP-форвард Игорь Сергеевнинг ўрнига эмас, яхши ўйнаётган Марат Бикмаевнинг ўрнига туширди.\nУмуман олганда Бабаян бошқарувидаги термада ўйин фалсафаси ва “манзара”си йўқлиги яна бир бор кўринди. Бу жамоа бундай ўйини билан гуруҳдаги энг асосий рақиблар Эрон ва Кореяга мағлубиятга учраши табиий ҳол бўлди. Бабаян бошқарувидаги терманинг асл кучи шу икки рақиб қаршисидан кўринди.\nЭнди ўзимизга ўзимиз: “Мана шу терма жамоа Жаҳон чемпионатида иштирок этишга лойиқми?” – деган савол берайлик. Ва холис жавоб берайлик.\nБабаян бу саволга албатта: “Лойиқ!” – деб жавоб беради. Чунки у ўзи тузган термани мақташдан чарчамайди. Мана шу терма жамоани Самвел Бабаян: “Ўзбекистон тарихидаги энг кучли терма”, — дейишгача борди.\nКеча Сеулда ўтказилган ўйинда “энг кучли терма”нинг кучини кўрдик: тўп назорати 73%-27%, дарвоза томон зарбалар 8-4, аниқ зарбалар 3-1, жарима зарбалари 17-10, бурчак тўплари 6-0. Ҳамма кўрсаткичлар Жанубий Корея фойдасига.\nАниқ зарбалар бўйича кўрсаткичларга эътибор беринг! Бабаяннинг термаси 90 дақиқа давомида рақиб дарвозасига атиги бир марта аниқ зарба берган. Бу шармандалик эмасми?\nБабаяннинг “адвокатлари” ва “журнамухлислари”: “Жанубий Кореяни анчадан бери ютмаганмиз”, — дейишга шошилмасин. Жанубий Корея билан дуранг ўйнашни ғалабага, уни ютишни эса қаҳрамонликка тенглаштиришни бас қилиш керак! Мураббий ақлли бўлса, таркибида топ-юлдузи бўлмаган жамоа билан «Ноу Камп»да топ-юлдузли «Барселона»ни ҳам йирик ҳисобда ютса бўлади. Буни Лобановский ва Бердиевлар ўз тажрибаларида исботлашган.\nТермани бошқармоқчимисан? Клубингни чемпион қил!\nТерма жамоага бош мураббий танлаш ҳақида сўз очилган экан, Ўзбекистон Футбол Федерацияси раҳбариятининг бу борадаги “концепцияси” ва “қарашлари” менга номаълум. Менимча, ЎФФда термага бош мураббий қуйдагича тайинланади:\n— Ўтган йили бизда ким чемпион бўлди?\n— Бултурги йил-чи?\n— Бултур ҳам “Пахтакор” чемпион бўлди.\n— “Пахтакор”нинг бош мураббийи ким?\n— Самвел Бабаян!\n— Унинг “А” лицензияси борми?\n— Нима деяпсиз?! Унинг “PRO” лицензияси бор!\n— Бўлди: термага шуни бош мураббий қиламиз!\nШахсий фикримча, бир пайтлар Миржалол Қосимов ҳам ҳудди шу “концепция” асосида термани қутқаришга чақирилган.\nАна шу “концепция” асосида термага бош мураббий қилиб тайинланаётган номзоднинг тажрибаси жамоани Жаҳон чемпионатига олиб чиқиш учун етадими-йўқми – ҳеч кимни қизиқтирмаса керак. Қолаверса, бу номзодлар ўз клубларини қайси йўллар орқали чемпион қилганликлари билан ҳам ЎФФдагиларнинг иши бўлмаса керак. Бу масала билан бизда бир пайтлар “Soccer Club” шуғулланар эди – ўзбек футболининг душманлари унинг ҳам бошига етишди!\nТерма жамоа бош мураббийлигига таҳминан мана шундай “концепция” асосида тайинланаётган маҳаллий мутахассиларга на миллий чемпионатдаги ғалабалари, на лицензиялари ёрдам бермаяпти. Ҳозирги бош мураббий Самвел Бабаянга эса кучли рақибларга (Эрон ва Жанубий Кореяга) қарши ўтказилган ўйинларда ўзи ёқтирадиган кўк форма ҳам ёрдам бермади. Шундай экан, Бабаян кейинги ўйинларда ҳар хил ирим-сиримларни йиғиштириб, “оқ бўрилар”ни майдонга қўрқмасдан оқ футболкаларда бошлаб чиқса ҳам бўлаверади.\nАслида эса эътиборни футболка рангини танлашга қаратгандан кўра, термага футболчи чақиришда холис бўлиб, ўз билимларини оширишга ва машғулотларга зўр берган афзал, менимча.\nЎйлаб қарасам, оҳирги йилларда миллий терма жамоамизнинг бош мураббийлари ўзларининг ёқимтойларини термага олиб келган экан. Бир пайтлар Абрамов Қатарда Олим Новкаровни ўйнатган бўлса, кейинчалик Қосимов Австралияда Лутфулла Тўраевни майдонга туширди. Мана энди Самвел Бабаян Лобанов ва Андреевни олиб юрибди.\nМиллий терма жамоанинг оҳирги йиллардаги мураббийларининг яна бир ўхшаш ҳусусиятти шунда-ки, югуришдан қолган қария футболчилардан воз кечиш улар учун азобнинг ўзгинаси. Қария футболчилар югуришдан, реакциядан аллақачон тўхташган бўлса ҳам, мураббийларимиз суюклиларини майдонга туширгани туширган. Бу борада бир нима дейилса, мураббийларнинг жавоблари тайин: “Зато, уларнинг тажрибаси катта!”\n“Ундай бўлса майдонга ўзингиз тушақолинг! Ахир, Сизнинг тажрибангиз уларникидан ҳам кўп-ку!”, — десангиз, мураббийлардан биронтаси майдонга туша олмайди. Чунки югура олмайди. Лекин ўзига ўхшаган қария футболчини майдонга туширишни яхши кўришади.\nМаҳаллий мураббийлар мана шу ва бошқа сабаблар туфайли миллий терма жамоани 25 йилдан бери Жаҳон чемпионатига олиб чиқа олмаётган бўлсалар ҳам, ЎФФ раҳбарияти термага яна шуларни тайинлайверади. Бу борада ЎФФ раҳбарияти танқид қилинса, раҳбариятнинг ўзи ёки унинг “адвокат”лари: “Зато, раҳбарият футболимизга пул топиб беряпти, термамизга чартер рейслар ташкил қилиб бермоқда”, — дейишади.\n“Зато, сизлар ташкил қилган чартер рейсда қориндорлар учишмоқда”.\nЎФФ президенти Мирабор Усмонов миллий футболга ва терма жамоага ростдан ҳам “пул топиб” бераётган бўлиши мумкин. Терма жамоанинг Сеулдаги ўйинига чартер авиарейс ташкил қилиб, корейсларни шокка туширди. Буларнинг ҳаммаси яхши, албатта.\nЛекин шуниси ёмон-ки, ўша “топиб” берилган пуллар “вазнсиз” футболчилар билан биргаликда “вазнли”ларга ҳам, майдонда “кўринадиган”лар билан биргаликда “кўринмайдиган”ларга ҳам сарфланмоқда. Мираброр Зуфарович ташкил қилган чартер рейс неъматларидан қорин қўйган спортчилар ҳам фойдаланишмоқда. Ўшаларни термага ким жалб қилади? Бош мураббий жалб қилади!\nЯъни, миллий терма жамоага эътибор дегани жамоа учун хорижий йиғинлар ёки чартер рейслар уюштириб беришдангина иборат дегани эмас. Ҳақиқий эътибор аввало замонавий футболдан хабардор малакали мутахассисни жалб қилишдан бошланади. Токи термага холис, адолатли, ҳалол ва малакали мураббий жалб қилинмас экан, термага ажратиладиган пуллар ҳавога совурилаверади.\nБу муаммонинг яна бир қизиқ томони шуда-ки, ЎФФ раҳбарияти натижа кўрсата олмаган биронта мураббийга шу кунгача чора кўрмаган.\nТеглар: баъзи адвокатлари журнамухлислари футболдан бораётган хатоларга\nИсроил Мадримов Осиёда тенгсиз!\n16:22 / 06-05-2017\nИсроил Мадримов ярим финалда!\n18:32 / 03-05-2017\nЎзбекистон футболи: раҳбариятдаги қариндошчилик ёхуд футбол шажараси\n22:32 / 08-02-2017\n17:24 / 27-07-2016\n10:32 / 24-02-2015


Иззатимизга қачон етишаркин? – Сурхон тонги\nБош саҳифа / Жамият / Иззатимизга қачон етишаркин?\nАвгуст 18, 2018\tЖамият Изоҳ қолдириш 658 Кўрилди\n«Сурхон тонги» нинг 2018 йил 1 август сонида чоп этилган “Нуронийлар нимадан норози?” сарлавҳали мақола биз нуронийларда катта қизиқиш уйғотди.\nЖурналист мақолада ниҳоятда долзарб мавзуни кўтариб чиққан. Ўзимиз кўп маротаба гувоҳ бўлган ҳолатлар, англашилмовчиликлар қаламга олинганки, бу айни ҳақиқат. Мақолада биз нуронийларнинг кўнглидаги гаплар айтилибди. Рости, мақолани ўқиб, бизнинг дардимизни эшитадиганлар ҳам бор экан-ку, дея қувондик.\nЮртбошимизнинг “Ўзбекистон фахрийларни ижтимоий қўллаб-қувватлаш “Нуроний” жамғармаси фаолиятини янада такомиллаштириш чора-тадбирлари тўғрисида”ги фармони ижроси бизнинг туманимизда кўнгилдагидек бажарилмоқда, деб айтиб бўлмайди. Афсуски, нуронийлар учун қурилган ушбу масканда биронта ҳам кексани учратмайсиз. Хоналар ёпиқ, баъзи бир хоналарга эса бегона ташкилотлар жойлашиб олган. Нуронийлар чойхонасини ёшлар эгаллаб олишган. Бирор бир юмуш билан борсак, раисни тополмаймиз. Ахир кексаларни борида қадрлаш, уларнинг ҳолидан хабар олиш ҳар биримизнинг инсонийлик бурчимиз эмасми?\nОдатда,қонун ҳужжатлари ижроси таъминлансагина кучли бўлади. Шу маънода, биз нуронийларга яхши шароит яратиб бериб, иззатимизга етишса, нур устига нур бўларди. Ана шунда жамғарма фаолиятига ҳам ижобий тавсиф берган бўлардик.\nЖарқўрғон туман меҳнат фахрийлари\nОлдинги Адлия ахбороти\nКейинги Кира бозордан фойда излаб…


Маълумот учун, компания ишлаб чиқараётган алоҳида моделларнинг нархи сўнгги бор 2018 йили ўртача 7,7 фоизга оширилган эди. Аввалроқ UzAuto Motors автомобиллари нархи қўшимча опциялар ҳисобига «бироз ошгани» маълум қилинган эди.\nЭслатиб ўтамиз, UzAuto Motors (аввалги General Motors Uzbekistan) компанияси 2018 йил охирида бир қатор имтиёзлардан маҳрум қилинди. Компания аввалги йилларда барча турдаги солиқ ва мажбурий тўловларда имтиёз олган бўлсада, 2019 йилдан бошлаб фақат ҚҚС тўловидан озод қилинди, холос. 2019 йилнинг 1 октябридан бошлаб компания бу солиқни ҳам тўлай бошлади, деб ёзмоқда «Дарё» интернет-нашри.\nОлий Мажлис Қонунчилик палатаси депутати, «Адолат» СДП фракцияси\nаъзоси Мақсуд Қурбонбоев «UzAuto Motors» мутасаддиларидан тушунтириш сўраб шундай ёзмоқда:\nБиринчидан, нега «UzAuto Motors» на сайтида, на бирор бир бошқа оммавий ахборот воситаларида нархлари ошганини расмий хабар ва тушунтириш тарзида маълум қилмаяпти? Худди айб иш қилаётгандек, сайтнинг ички қисмидаги нархнома ими-жимида янгилаб қўйиш, эълон қилишга кирмайди.\nИккинчидан, хўп, нархлар ошишга ошибди. Бироқ нима сабабдан, умумий қилиб қайси омиллар туфайли ошганини истеъмолчи билишга ҳаққи борми ёки йўқми?\nУчинчидан, нега айнан халқимиз орасида энг талабгир ҳамда «эконом» ҳисобланган Damas, Spark, Nexia, Cobalt ва Lacetti каби автомобиллар нархи оширилмоқда. Ойликка қараб қолмаган, нисбатан ўзига тўқлар харид қиладиган Malibu 2, Tracker, Trailblazer, Equinox, Traverse ва Tahoe нархлари эса ўзгартиришсиз қолмоқда. Ёки бу «Камбағални туяни устида ҳам ит қопади» нақлининг амалдаги ифодасими?\nТўртинчидан, оширилган нархлар экспортга чиқарилаётган машиналарга тааллуқлими? Ўзи нима учун «UzAuto Motors» ҳанузгача экспортга ички бозордан анча арзон нархда автомобиль сотмоқда. Мисол учун бизда 30 минг АҚШ долларидаги Malibu 2, бошқа давлатларда икки баробар арзон нархларда сотилмоқда. Агарда буни валюта оқимини кўпайтириш билан деб изоҳламоқчи бўлсангиз, бошқа янгироқ баҳона топинг, ҳозир банкларимизда истаганча валюта ҳарид қилишингиз мумкин.\nБешинчидан, мамлакатимиз ички бозорида ҳамёнбоп автомобиллар сотуви бўйича бошқа давлатлар автомобиллари сотуви йилдан йилга ошиб бораётган бир шароитда маҳаллий ишлаб чиқарувчимизнинг нархларни ошириш тўғрисидаги қарори қайси бозор қонуниятларига тўғри келади? Бу очиқдан-очиқ бозорни қолганларга бўшатиб қўйишга ҳаракатга ўхшаб кўринмаяптими? Ёки сунъий равишда касодга (банкрот) учратиш назарда тутилганми, агар ундай бўлса 20 мингга яқин ишчилар, қоракўзларимиз тақдири нима бўлади?\nХуллас, саволлар кўп, аммо ҳозирча жавоблар йўқ.\nШу ўринда кўпчиликни бир мулоҳоза қизиқтираяпти. Дарҳақиқат, юқоридаги нархлари оширилган машиналар энг харидоргир ҳисобланади. Уларнинг сотиб олувчилари миқдори ҳам юқори. Шу ўринда талабнинг юқорилигини инобатга олган ҳолда, улар нархини бироз арзонлаштириб, яна ҳам кўп машина сотувини йўлга қўйиш орқали фойдани кўпайтириш ҳам мумкинку. Ахир, бу ҳам оддий бозор қонуниятику.\nБундан ташқари «UzAuto Motors» керагидан кўра ёпиқроқ бўлгани кўпинча унга тегишли ҳар бир хабарни жамиятимиз норозилик кайфияти билан кутиб олади. Нархлар нимага асосланиб оширилди, машиналар таннархи қайси мезонлар асосида шакллантирилади каби кўплаб масалалар очиқ, ошкора бўлганида миллий автосаноатимизга бу қадар кўп эътирозлар ёғилмас эди.\nҲуқуқшунос Хушнудбек Худойбердиев ўзининг Телеграм каналида шундай ёзади:\n1 млрд. сўм бўлишига ҳам\nБу ерда монополиянинг ёмонлиги ҳақида узундан-узун пост ёхуд ғазаб, нафрат ва кинояга тўла «дил изҳорлари» бўлиши мумкин эди. Аммо у бўлмайди. Чунки бу бефойда. Шунчаки ҳеч қанақа фойдаси йўқ.\nАсосий масала шунда. Бозорни эркин қилиб, халқ учун танлов имкониятини беринг-да, кейин истасангиз «Нексия» учун 1 млрд. сўм нарх қўйинг, бизга фарқи йўқ. Биров ғинг демайди. Шикоят ҳам қилмайди. Норози ҳам бўлмайди.\nP.S.: автобирбало номли «фоизсиз (ёки арзон) кредит берамиз» дейдиган фирибгарларнинг яна куни туғди, одамлар таваккал қилиб, шуларга ишониб кўришга мажбур бўлади. Кейин эса яна халқнинг ўзини соддаликда айблаб бонг урамиз. Ажойиб.\nРасмий баёнот катта муҳокама ва норозиликлардан сўнг ва ниҳоят куни кеча «UzAuto Motors» автомобиллар нархи нега ошганини изоҳлади:\n«UzAuto Motors» компанияси нархларни қайта кўриб чиқиш қарори нархлар конъюнктураси, шунингдек, ички ва ташқи бозордаги умумий макроиқтисодий вазиятнинг ўзгариши билан боғлиқ эканлигини маълум қилади. 2020 йилнинг 4 мартига қадар шартнома имзолаган харидорлар учун шартномадаги барча шартлар сақлаб қолинади.\nЎзбекистон автомобиль бозорини глобал ислоҳ қилиш доирасида, соғлом рақобатбардош экотизимни яратиш мақсадида “Ўзавтосаноат” яқин келажакда масъул давлат органлари томонидан кўриб чиқиладиган Ўзбекистон бозорига олиб кириладиган хорижий автомобилларга божхона тўловларини камайтириш ташаббуси билан чиқди. Ички бозорда рақобатнинг кучайиши UzAuto Motors компаниясининг бошқарув тизимини янада такомиллаштиришга, компаниянинг рақобатбардошлигини, шунингдек, ишлаб чиқарилаётган автомобилларнинг сифати ва ҳаммабоплигини оширишга имкон беради.